
KALENDAR STARCA SERAPIONA 


U gluhoj noći meni se činilo, kao da sablast 
Stare Godine obilazi selom, o kojoj sam u dje- 
tinjstvu slušao u raznim pričama. I kao iz neke 
djetinje bojazni, da se ta godina puna radosti 
poput zrelih, osunčanih klasova zlo i tamno ne 
završi, ja sam otišao, da se sakrijem u kolibi 
starca Serapiona. Tamo uvijek osjećam blago- 
slov poštenog čovječjeg rada i neku sigurnost, 
da dobri Tvorac svih stvari čuva čovjeka, koji je 
u sebi sačuvao dijete . . . 

Želio sam da sa starcem Serapionom zabora- 
vim na sablast, koja se u mojem djetinjstvu šu- 
ljala selom i umorila nam tada najdražu kra- 
vicu. Da se uklonim sablasti, u koju kao zreo 
čovjek više ne vjerujem, ali jošte u meni živi 
bojazan od njene tamne moći i snage, ja sam 
krenuo starčevoj kolibi. 

Putem sam zamišljao, kako ću čuti od dobrog 
starca Serapiona koju utješnu riječ, kako će me 
njegova vjera u Beskonačnu Dobrotu razvedriti 
i utišati moj strah pred novim danima. Već sam 
osjećao blagost, koja se razlijeva po mojoj duši 
od vedrih Serapionovih riječi, čim sam se pribli- 
žio skromnoj kolibici, ali kad sam pogledao 
kroz prozor polutamne izbe, vidio sam ga uto- 
nula u teške brige. Sjedio je za stolom, osvijet- 
ljenim uljanicom, i pušeći lulu listao neku knjigu. 
Jamačno je to bio njegov kalendar, njegov vje- 
ran drug, s kojim se savjetovao, kako da raspo- 
redi svoj rad, iz kojeg je polako ali s dubokim 
razmišljanjem čitao poučna štiva i u koji je bi- 
lježio sve važnije dogođaje u godini. Vidio sam, 
kako mu svaka stranica otimlje dublji uzdah, i 
ja sam bestjelesno tiho ušao u kolibu iz pošto- 
vanja prema njegovoj zabrinutosti. A tada sam 
pozdravivši se s njim jedva čujno izustio: 

»Što je, čika Serapione?« 

»Ništa dobra, ništa dobra, dragi prijatelju. 
Sjedim i prevrćem kalendar, koji će skoro po- 
stati star, i s tugom čitam bilješke u njemu . . .« 

»Čitate, kako je dobra bila godina?« 

»Ma dobra, baš dobra,« reče starac Serapion 
čvrsto potegnuvši nekoliko dimova iz lule, nabi- 
jajući kažiprstom duhan. »Sve je bilo u svoje 
vrijeme. Ko da je Bog brižno bdio nad težačkim 
radom.« 

»Da, da! A sada? Eto Nove Godine, a nema još 
ni snijega.« 

»Susjedi mi pričaju, da kod njih jabuke već 
po drugi put cvjetaju. — E-e-e, ne znam, kako će 
to biti! . . .« 


»Ali nemojte očajavati. Ja sam kanda noćas 
osjetio njegov dah . . .« 

»Osjećam ga ja već nekoliko dana, al nikako 
da padne. Nikako da se zabijeli kao Božji bla- 
goslov na poljima.« 

Starac se Serapion zagleda tužno kroz prozor, 
ali zatim se okrene k meni i doda tiho: 

»Ipak čovjek ne smije da očajava. Bog je čo- 
vjeka stvorio, da bude sretan. I ako mu pošalje 
koju teškoću, to je zato, da ga učini sretnim, da 
mu pokaže sreću, koju on inače ne bi našao. 
Križeve su ljudi izmislili. Onaj, koji je nosio naj- 
veći križ, rekao je, da je breme Njegovo lako.« 

Tad je starac Serapion ustao i iz jedne škrinje 
izvukao nekoliko starih kalendara, da mi po- 
kaže zabilježene dokaze svoje životne mudrosti. 
I nizao je starac Serapion svoje doživljaje s onom 
toplinom, s kojom je govorio o svemu, što je dar 
Božji. A njegove su riječi u meni budile neku 
svetu zavist za životom, u kojemu cvjetaju mala 
zadovoljstva, za životom, kao što je život starca 
Serapiona, kojega zadovoljavaju plodovi njegove 
male njive i koji ne čezne za velikim užicima, već 
svu razonodu otkriva u pričama i savjetima svo- 
jeg omiljelog kalendara, kojemu se povjeruje 
kao dobrom drugu i u kojemu nalazi utjehe. 

Dugo je tako pričao starac Serapion. Već je 
popušio i osmu lulu i prelistao zadnji kalendar, 
kad najednom odbi dvanaest na malom zidnom 
satu sa utezima od borovih šišarka. Stara je Go- 
dina prošla! 

»Nova Godina! . . .« uskliknuh kao radostan, 
što je crna sablast Stare Gospođe nestala u ne- 
povrat. A pogledavši kroz prozor meni se učinilo, 
da Nova Godina u bijelom, svečanom plastu ide 
kroz polje. »Je li to moguće? . . . Pogledajte! . .« 

Starac Serapion pogleda pomnjivo kroz pro- 
zor, a onda me zagrli, zagrli me čistom, djeti- 
njom radošću, velikom i bijelom poput plašta 
Nove Godine . . . 

»Snijeg! . . . Snijeg! . . .« kliktao je starac Se- 
rapion plješćući rukama kao malo dijete. »Zar 
vam nisam rekao,« govorio je s hrabrošću, »da 
čovjek ne smije očajavati?« 

Tad je starac Serapion uzeo novi kalendar 
i u njemu zapisao krupnim, sporim slovima: 

Nova je Godina počela sa snijegom. 

»Nova je Godina počela sa snijegom,« čitao 
sam slovo po slovo, dok nije napisao cijelu reče- 
nicu. A tada sam na svoje oči vidio, kako je na 
novi kalendar kanula staračka suza. . . 

JERONIM KORNER 

DVANAEST ZAČARANIH NOĆI 

K svršetku stare i početku Nove Godine 


Tek što je minula toliko očekivana sveta i uz- 
višena Badnja noć, u kojoj je radost ljudskoga 
bivstvovanja doživljela svoje najveće slavlje, do- 
lazi zaredom dvanaest noći, u kojima — po sta- 
rom praznovjerju — životinje i zvijeri zemalj- 
ske dobivaju čudnu moć, a sile paklene stupaju 
u pojačanu akciju. Od Božića pa sve do blagda- 
na Triju Kraljeva kroz dvanaest se noći kome- 
šaju po zemlji nedohvatne tajne sile, koje mogu 
mnogo zla da nanesu ljudima, ako ih se ne znaju 
razborito čuvati. Da to praznovjerje ne znači, 
kako od Božića do Triju Kraljeva ljudi provode 
vrijeme u velikoj mjeri u posebnom veselju, koje 
u noćnim satima, ako popuste strasti, znači kat- 
kad d veliku opasnost, da ne padneš u ovo ili 
ono zlo? 

Ne ćemo razglabati simboliku tih dvanaest 
noći, nego hajde, da se pozabavimo nekim pri- 
mjerima iz pučkog vjerovanja, koje se veže uz 
te noći. Na onima, koji znadu svojom glavom 
suditi, neka ostane, da uvide, kako to nije ništa 
drugo, nego samo plod ljudske mašte, koja je 
dakako u dane veselja, kao što su božićni i no- 
vogodišnji dani, mnogo življa nego obično. 

Pučko vjerovanje u nekim narodima tvrdi, da 
u noćima između Božića i Triju Kraljeva živo- 
tinje dobivaju dar govora. Taj njihov govor je 
dakako govor posebne vrste, koji ne može svat- 
ko razumjeti. Razumiju ga samo djeca, koja su 
se u nedjelju rodila. Ljudi rođeni u obične dane 
moraju se zadovoljiti tim, da tumače tajanstveno 
značenje životinjskih glasova onako, kako zna- 
du. Ne ćemo sad ispitivati, da li o onom, što 
se veli za djecu rođenu u nedjelje, ta djeca 
uopće što znadu. Komu se hoće, neka ih pita. A 
mi ćemo dotle poći, s onima, koji su ugledali 
svijetlo svijeta u obične dane, da vidimo neke 
njihove eksperimente sa životinjama u tim no- 
ćima. 

Seljak, koji želi znati unaprijed, kakva će 
mu biti žetva, pođe u jednoj od tih 12 noći do 
svog svinjca i uhvati jedno prase za stražnje 
noge pa ako se prase stane glasno derati, bit 
će dobra buduća ‘žetva, a ako samo tiho zapišti, 
treba se nadati slaboj godini. 

Ako se u tim noćima o ponoći čuje rzanje 
konja, vele, da to sluti na rat ili na kakvo dru- 
go veliko zlo. 

No tko da u ove dane veselja misli na takve 
najgore stvari! Bolje, da pogledamo, što dje- 
vojačka srca u tim noćima slute i traže da od- 
gonetnu o svojoj sudbini. Ako djevojka ode do 
kokošinjca, pa zakuca na njegovim vratima, mo- 
ra dobro slušati, da li će joj se prvi oglasiti 
pijetao ili koka: ako se prvi oglasi pijetao, on- 
da će se u novoj godini udati* ali ako se prva 
javi kokoš* neka se još dugo ne nada proscu. 
Isto tako mnoga djevojka zna ustati u tim no- 
ćima i stati kraj prozora te prisluškivati, ne će 
li čuti kakav lavež pasa, jer s one strane, oda- 
kle bi takav lavež čula, doći će njen suđeni. 


Samo mora paziti, da se stojeći 1 tako kraj pro- 
zora ne prehladi! 

U Rumunjskoj cigani uoči prve od tih dvana- 
est noći zasade pred svojom čegrom jednu vr- 
bu i jedan bor pa ih svežu zajedno crvenom 
niti: to zovu ženidbom drveća. Zatim grane 
nagnu do zemlje i dotaknu se »oženjenih« sta- 
bala, koja tim dobivaju ljekovitu moć. Nared- 
nog dana se oba »oženjena« stabla uz neobične 
ceremonije spale. Cigani i Ciganke plešu oko 
te vatre i pjevaju pjesme, kojima slave ljekovitu 
moć. Na koncu se poklone pepelu izgorjelih 
stabala kličući: »O crvena, o crna, o bijela ptico, 
daj nam kruha!« Tim zaklinju ptice, koje budu 
u novoj godini savijale gnijezda po drveću, nek 
im donesu koristi. 

I sam đavao ode u tim noćima — navukavši 
obično vučju kožu na se — po svijetu tražeći 
plijena. No to već ljudi znadu, pa ga se čuvaju. 
Zato je đavao jedamput smislio, pa se pretvorio 
u pijetla, koji je pred sobom gurao cijeli voz 
sijena, drugi put u pola bijelu pola crnu svinju, 
koja je natjerala ljudima strah u kosti, a treći 
put u crnoga psa, koji je s očima kao žeravica- 
ma i s vučjim repom jurio okolo i grizao ljude 
i 'životinje, na koje je naišao. Još se nije desilo, 
da bi ljudi uhvatili u tim noćima đavla. Ali što 
nije bilo, vele, da bi još moglo biti, a onda jao 
njemu! Zato se Lucifer i ne usuđuje sam u tim 
noćima poći po svijetu, nego šalje svoje podre- 
đene đavle. 

U Tirolu seljaci kažu, da se u tim noćima može 
postići, da đavao naoštri kosu tako, da nikad 
više ne otupi. Treba samo s kosom sjesti na 
zubalj krova i početi je klepati. Brzo će se poja- 
viti svakakve sablasti: ljudi bez glave, vještice, 
kola s upregnutim mravima, jahači na vilinskim 
konjima .i napokon đavao s rogovima i konj- 
skim kopitima. Ako se čovjek s kosom uplaši, 
đavao će ga ščepati i odvući sa sobom u pakao, 
a ako čovjek ostane miran, kao da ništa i ne 
vidi, đavao će uzeti od njega kosu i naoštriti joj 
oštricu, koja više nikad ne će postati tupa, koli- 
kogod njome kosio. 

Takvim i drugim bezbrojnim praznovjernim 
pričama puna je pučka mašta raznih naroda u 
dane između Božića i Bogojavljenja. Sva pri- 
roda postaje u tih 12 noći u očima praznovjer- 
nog puka drukčija nego obično. Ali čim mine 
trikraljska noć, sve je opet postalo obično: i 
pijetao kukuriče tog jutra opet kao posve obi- 
čan pijetao, čije kukurikanje nema više nikakva 
utjecaja na budućnost. I njegova i ostalih ži- 
votinja povlastica od 12 noći je minula... 

LJ UD MILA KRŠOVSKI 


SRETNO NOVO LJETO 
žele svima suradnicima , pretplatnicima, oglašiva- 
čima i čitateljima 

Uredništvo i U p r a v a » Obitelji «: 

SA SKITNJE PO BOSNI 


Bolećivo zaječi sevdalinka. Prospe se kao rosa 
sa jutarnjeg granja i razaspe po duši zlatnim pra- 
hom zanosa, dotakne srce kao oštri šiljak igle, 
i ono zastrepi, zakuca jače i uzbuđenije. Svi na- 
ši koraci prosuti po asfaltnim stazama evropej- 
ski udešenih ulica ukažu se u slici besciljnosti i 
javlja se čežnja za lutanjem po prašnim drumo- 
vima, kroz zelenilo rodnih šljivika i mirisne aleje 
procvjetalih akacija. Kućice niske, naherene i 
trošne, avlije zelene i izgažene i polja razro- 
vana, drvenim plugom izorana i znojem nato- 
pljena, omamljuju srce zovom osvajalačkim, 
odišu mirisom krvavih dana iz prošlosti, neobuz- 
danošću akšamluka i derta, što srce raznosi, ki- 
da, prosipa u plavi beskraj ništavila nirvanskoga. 

Mirišu dunje zrijenjem i kipe srca čežnjiva, 
djevojačka srca, lome ruke izmučene hljebove 
žute kukuruzne, ali oči sjaje vatrom vjere i na- 
danja. Slike minuloga razvijore se u snima i ti- 
jela se mlada zanjišu u ritmu opojstva mladosti 
neobuzdane, šapuću usne od ruja blistave moli- 
tve skrušene i pjesme neodoljive: 

»Ej, a sa đula jeca glas bulbula, 

Pa iz tame šapću usne same: 

Milo gondže, da 1’ još misliš na me?« 

* 

Bosna je zemlja ponosa i prkosa, koji se ne 
lomi ni pod udarom teškog buzdovana, tvrdoće, 
koju ne rasiječe ni najljuća oštrica turskoga han- 
džara. Vjekovi su prošli, a vjera je ostala nedir- 
nuta; tradicija pradjedova još je u svojoj prvo- 
bitnoj formi sačuvana. 

Porušeni su čardaci, zanijemio je glas prangija 
i romantika haremskoga šarenila. Ali feređža 
je tu, i lice žene muslimanke ostaje sakriveno. 
Uzduhom kruže avijoni i na čaršiji zazuji kroz 
antenske žice glas Zapada u zvucima pijanog 
jazza, ali lice žene ostaje zastrto i nanule zvone 
muklo polutamnim hodnicima . . . 

Oči skitnica su uprte u visoke tarabe i drsko 
zure u čipkaste zastore na pendžerima pospanih 
odaja, gdje snivaju bešike i minderluci i drhtave 
usne djevojačke vezu pjesmice o draganu nikad 
neviđenom. 

Osmjehuje se mlađahno lice, rumeno i jedro 
iza gvozdenih demira, sjaju se oči vatrom pro- 
snivane mladosti i žudnje, u tišini i osamljenosti. 

Cestama se giba život u. pokretima, koji šume 
vikom prodavača i kupaca: trgovina bosanske 
čaršije sačinjava jezgru istočnjačke folklore. 
Crveni fesovi i bijeli turbani upotpunjuju sliko- 
vitost. Lik gdjekojeg starca hadžije izvlači po- 
misao na njegovo hodočašće u mlađim danima 
na sunce Meke i Medine, na šetnje k svetome 
izvoru Abu-zemzemu pod drhtavim palminim 
hladom . . . 

Bosna živi u svojoj raznolikosti i sa svojim 
relikvijama; živi u nizu dragih uspomena, koje 
karakteru Bosanca daju žarku boju jogunluka. 


U riječima, koje odišu divnim skladom najčišće 
hrvatštine, nazire se sva jednostavnost ovih duša 
i sva toplina bosanskih uzbudljivih srdaca. U sje- 
nama opustjelih magaza sjede bjelobradi starci 
i u njihovim riječima o'življuje se dostojanstveni 
lik ponosnoga Hadži-Loje i nesavladivoga diva 
Hrvoja Vukčića ... A u večeri, u tihe večeri, kad 
se zapale svijetli žišci i drhtavilo ovije ovaj iz- 
mučeni i otvrdnuli kraj, zašumore po cestama 
tugaljive momačke pjesme, pune teške melan- 
kolije i tuge, koja je plod nezaboravnih vjekova 

Bosna se raduje. Ona ima svoje radosti, po- 
sebne i dragocjenije to više, jer su došle nakon 
muka, jer se javljaju sred patnja, pa i danas i 
sutra će tako biti . . . 

* 

Miriše žuta proja znojem, što je natopio nji- 
vu, kapljući sa naboranog čela. Slatkoća žutoga 



SELJAČKA KUĆA U HERCEGOVIN 


Foto Dr B. Gušić 

hljeba ima gorčine u sebi. Gorčina je to, kojom 
je prožeto biće izmučenog blijedog čovjeka, u 
odjeći bijeloj kao poštenje i čistota pravednoga 
obraza, u odjeći izatkanoj rukama, što su povi- 
jale čedo, mijesile hljebove i milovale starinske 
ikone, križale se u naletu životne oluje za vrije- 
me ekstaze, kad su svete riječi molitve kapale ne- 
čujno. Bosna se smije kroz svoju bol; Bosna 
plače u svome smijehu. Bosna je ponosna i siro- 
mašna blagom ovozemaljskim, ali bogata dušom, 
srcem i poštenjem svojim. 

* 

Skitnica bez cilja! Lutam širokim drumovima 
i kličem zanosno radujući se sa pticama suncu, 
nebu i travama. Podižem ruku na pozdrav dru- 
mu, crkvici, naherenom dubu pored stazice, raz- 
rušenom čardaku, gdje na divanhanu sjedi stari 
beg i uz čibuk u mlazu modroga dima doziva 
sebi usnuli lik svoje drage bule i žudi za što 
skorijim smirenjem u Alahu i nirvanskoj tišini. 

Trepti žutomodro svijetlo u daljini. Zove me 
k sebi drhtajem suznoga oka. Njiše se pospana 
grana nad mojom glavom i trune se biser-kap- 
ljice rosne, padaju u gustu travu i umiru. Gasne 

im sjaj. I samo još pjesma dertlijski uzvišena 
ostaje kao refrain lutalačke romantike na tala- 
sima duše: slivam svoje osjećaje na bjelinu pa- 
pira i uviđam, kako su riječi daleko od srca i 
kako je golema čežnja kljastog za usponom na 
visoku goru. Na kraju evo pjesme, jer nema Bo- 
sne ni feljtona o Bosni bez pjesme. Pjesma je 
početak svega i svršetak svega; pjesma o Ali- 
paši i djevojci, koja sumnjom uzljuljana nema 


života ni bez njega ni sa njime i jedino pjesmi 
povjerava jade srčane: 

»Ej, Alipašo, mnogo mi te hvale; 

Da me prosiš, ne bi pošla za te, 

Da s’ oženiš, bih se otrovana . . . « 

Alah, imanet, dragi efendija, zumbul-kado, i ti, 
ljepoto-djevojko. Na mome stolu svijeća dogo- 
rijeva i zato, vjerujte mi, zato samo feljtonu je 
— svršetak. /. d. BALENTOVIĆ 


STARICA ČEKA SlhA 


Sumrak je doso iz polja i prve poljubio kuće. 
Noć će biti duboka. 

Starica jedna motri u daljini lampe goruće: 

Dva krupna crvena oka. 

Danas joj dolazi dijete iz velikog pustog grada, 
Da provede prazničke dane. 

Donijet će joj slomljeno srce , sto mučeći se strada, 
1 ruke sve ispucane! 


lzljubit će stare joj oci i radost unijet u kuću. 
Miris dima benzina, 

A ona će biti sretna, jer njenu zelju goruću 
lspunjuju nade u sina . . . 

Reći će, kako mu sada život prolazi gradom. 
Služavka voli ga mlada , 

Presutjet strahom će mnogo i najzad reći će kradom. 
Da se još pošteno vlada. 


U daljini vlak se dimi i kao ptićurina ljuta 
Grakće s bijesova trista, 

»Bit će mu dobro,« misli starica sva pognuta, 

» Kad mu je duša još cista.« 

ANTE A. JAKŠIČ 

GLASNIK SV. JOSIPA 


»Glasnik sv. Josipa« najstariji je nabožni list 
za hrvatsku katoličku kuću. Izlazi već 62 go- 
dine. Osnivači su mu biskup fra Pashal Vujičić 
i FideUs Hoepperger, nastojnik ss. milosrdnica 


Giasmksv Josipa 



u Zagrebu, a prvi urednik nadbiskup dr Josip 
Stadler. Godine 1932. slavio je taj Glasnik svoj 
šezdesetgodišnji jubilej te je u članku: »Gla- 
snik sv. Josipa« iznesena povijest toga lista. 

U tome se članku veli, kako se sv. Josip, za- 
štitnik toga Glasnika, brinuo za dragoga Isusa, 
on ga je u njegovu djetinjstvu hranio, on ga na 
svojim rukama odnjihao. Poput sv. Josipa i 
»Glasnik« je hrvatski katolički puk othranio za 
sve druge nabožne katoličke časopise. On mu 
je prvi govorio o Presvetome Oltarskom Sa- 
kramentu, o BI. Djevici Mariji, o Presvetome 
Srcu Isusovu, o raznim svecima Božjim, o mi- 
sijama, o kršćanskome uzgoju i životu. I kad 
je »Glasnik« srca našega naroda za sve ove 
svetinje predobio, kad su se ta srca živim pla- 
menom ljubavi rasplamsala, onda su niknuli dru- 
gi glasnici posvećeni tim svetinjama. 

Na kraju članka izrečena je molitva sv. Jo- 
sipu, da otvori svome »Glasniku« vrata u svaku 
hrvatsku katoličku kuću, da sva srca u tim ku- 
ćama usplamte žarom ljubavi za Boga i za sve, 
što je sveto, istinito i pravedno, kako je to 
želio prvi urednik »Glasnika« dr Josip Stadler. 

I svršava: »Sv. Josipe, ti si u kućicu Nazaretsku 
unosio rad i mir. U današnje tako teško vrijeme 
tolike nezaposlenosti, gdje milijuni po svem 
svijetu viču kao nekoć raja na Balkanu: Hlje- 
ba, hljeba, ne vidjesmo davno hljeba! — po- 
mozi ti, sv. Josipe, i daj im rada. Daj i onima 
u palačama razuma i smisla, volje i jakosti za 
rad na dobrobit bližnjega. Na taj način bit će 
mira u srcima i bogataša i siromaha.« 


1006 


Naš roman 


JANINA PJESMA 

ENGLESKI NAPISALA FLORENCE L. BARCLAY - PREVODI VOJMIL RABADANj 


»,Kad sve, što sad postoji, u ništa se raspline, 
Ti nas zakrili, Bože, u luku Ti nas skloni!’ Ah, 
ljubavi moja, uzvišenih li riječi: ,Kad sve, što 
sad postoji, u ništa se raspline!’ Onaj, koji je 
spjevao te riječi, mora da je prošao kroz kuš- 
nje slične našima. Zatim se nakon te tužaljke 
oglasila tema tako puna nade i radosti, da sam 
ustala ojačana obnovljenom hrabrošću. Prihva- 
tila sam opet pero i nastavila pismo. Čija je ta 
skladba? Gdje ste je čuli? Hoćete li mi je pje- 
vati? Ja strastveno želim da je čujem . . . Ne, 
doista ne mogu čekati!« 

Garth se pridigne i poče se tiho smijati: 

»Jane, pa' to nije u skladu s vašom naravi, 
koja je tako jaka i strpljiva! Usprkos tome, 
Jane, milo mi je, što ste iskreno izrazili svoju 
silnu želju, i ja ću joj odmah udovoljiti: riječi 
sam pronašao u nekom starome psaltiru kate- 
drale u Worcesteru, bit će tome oko godine da- 
na, dok sam pribivao večernjici. Prepisao sam 
taj sastanak u svoju bilježnicu preko prvoga di- 
jela propovijedi . . . priznajem to na svoju sra- 
motu! Ta mi se himna učinila divnom, i srećom 
sam naučio riječi na pamet. Naravno, kad vi već 
želite, otpjevat ću vam je ovdje, ali se ipak bo- 
jim, da će melodija ispasti jako blijeda bez pot- 
pore pratnje. S druge strane, ne bih se ni zašto 
na svijetu sada pomakao odavde!« 

Tada Garth okrene leđa Jani, uzdigne glavu, 
prekrsti ruke oko jednog koljena i zapjeva. 
Vježba je mnogo povećala draž i gipkost nje- 
gova glasa, te on savršeno izvede divni napjev: 

Sjajno je jutro minulo 
I njegova zlata, jao, nestalo. 

Sutona mračnog koprena 
Opet po zemlji širi tamne sjene. 

I život naš je zora, koja trne, 

Ah, kako sjaj je njegov kratka vijeka! 

Kad sve, što sad postoji, u ništa se raspline, 

Ti nas zakrili, Bože, u luku Ti nas skloni! 

Posljednje riječi, koje su ječale od nade, vi- 
nuše se u noć . . . Garth razdvoji skrštene ruke 
i nasloni se opet, kao da mu je odlanulo, na 
koljena svoje žene. 

»Kako je to lijepo,« reče Jane, »i kako pri- 
staje nama u ovoj blagoslovljenoj noći!« 

»Čini mi se doista, da sam se dohvatio luke, 
ali to je otud, što posjedujući vas, Jane, posje- 
dujem sve!« 

Jane se sagne i prisloni svoj obraz uz Gar- 
thovu glavu: 

»Dragi moj,« reče ona, »vi uistinu posjedujete 
sve, što ja mogu da poklonim iz sebe same, ali 
zar se u našim tmurnim danima nije činilo, da 
je sve izgubljeno? ... A čija je prekrasna glaz- 
ba te pjesme, Garthie?« 

Garthov smijeh zazvoni ponovo sa prizvukom 
zadovoljstva i malo stidi jivosti. 

»Veseli me, da vam se glazba sviđa, Jane, jer 
moram vam nešto priznati: ja sam joj auktor . . . 
Mala je Rosemary onaj čas bila probudila bez 


samilosti sve moje uspomene na ,đamu sa por- 
traita’; izmjerio sam, što bi ljubav supruge bila 
mogla, bila morala da bude za mene; osjetio sam 
se tako utučen, tako tužan, tako osamljen . . . 
U tom ćasu pale su mi opet na pamet riječi one 
himne, i stadoh recitirati njezine stihove, da se 
otresem svojih bolnih misli . . . Najednom se vi- 
zija, koju su riječi izazvale, pretvori u meni u 
zvukove . . . Točno onako, kako sam nekada vi- 
dio sve šare sunčeva zapada, koje sam kasnije 
prenosio na platno, čuo sam sadai čitavu ljestvi- 
cu harmonija sunčanog zalaza. Osjećao sam isti 
utisak, kao da me igle bodu u vršcima prstiju, 
kao i onda, kad mi je dolazilo nadahnuće i kad 
bih pograbio kistove i paletu. Zasvirao sam temu 



KOLEDAal U HRTKOVClMA U SRIJEMU 
Božični narodiii ob!čaj Foto o.^Jr B. Sokol 


sunčeva zalaza, a zatim sutona, kliknuo sam gla- 
som dozivanja, vjere i mira! Melodija je složena 
od tih raznih elemenata, koji su isto što i stu- 
dije, kakve sam pravio za neku sliku. Zato ste 
čuli tapkanje i varijante prije nego li je melo- 
dija postala izrazita: nijesam pri tom nastojao 
da se sjetim, već da sredim razne teme u njihov 
konačni oblik. Veoma sam sretan, što vam se ta 
glazba sviđa: možda biste je mogli zapisati. Kad 
biste smatrali tu skladbu dostojnom, da je vaš 
glas interpretira, ja bih vas pratio.« 

Jane je tiho plakala, i jedna suza kapne na 
Garthovu ruku. U tren oka klečao je pred njom: 

»Jane, što je, draga moja? Zar sam rekao ne- 
što, što vas je uzbudilo? Bože, zašto ne mogu 
vidjeti njezinog lica!« 

Ona svlada svoje ganuće i odgovori prirod- 
nim glasom, sileći ga, da sjedne: 

»Ah, ljubljeni moj, to je samo velika radost! 
Prislonite se uza me, pa ću pokušati, da vam to 
protumačim: vi ste skladali pravo remek-dj^o. 
Ne će tek vaša žena biti sretna i ponosna, ida 
pjeva vašu glazbu, već će i sve ostale žene, koje 
vole umjetnost, htjeti da je izvode. Jeste li vi 
svijesni, Garth, što znači taj dar: stvaralačka 
sposobnost bila je tako jaka u vama, da je, na- 

šavši jedan izlaz zatvoren, izbila u drugom prav- 
cu. Čudo! Eto se novo polje vanjskoga svijeta 
otvara vašoj umjetničkoj djelatnosti.« 

Garth prijeđe rukom preko miloga lica, koje 
je još bilo vlažno od suza zahvalnica, i reče: 

»Ne marim, da me drugi hvale: hoću da se 
posvetim svojoj ženi, . . . jedino njoj.« 

»Znam, ljubavi moja, a i ona je potpuno vaša, 
ali njezina će dužnost i radost biti da vam ola- 
kša pristup do tog novoga puta. Zamislite, Garth, 
kakav ćemo užitak osjetiti, kad vaša glazba ispuni 
svodove starih katedrala; kad čujemo na kon- 
certima, kako se najdarovitiji umjetnici naprežu, 
da točno izvedu vaše pjesme. Kakvo je to ple- 
menito zadovoljstvo, potresti srca, zanositi duše 
u milozvučne sne!« 

Garth podigne glavu i upita: 

»Zar je uistinu tako dobra ta glazba?« 

»Premili moj, reći 1 ću vam samo jedno: kad 
sam vas prvi put čula pjevati tu pjesmu, nije- 
sam ni izdaleka slutila, da ste joj vi auktor, a 
rekla sam sama sebi: , Nikad nisam čula nešto 
ljepše’.« 

»To me raduje,« reče naprosto Garth, »a sada 
promijenimo predmet razgovora: Jane, sadaš- 
njost je previše divna, a da bi kraj nje imali vre- 
mena razmišljati o budućnosti. Govorimo o sa- 
dašnjosti.« 

Jane se nasmiješi, i to je bio smiješak supruge, 
tajanstven, nježan, smiješak pristajanja i po- 
davanja sebe! Sagnula se i naslonila glavu na 
Garthovu ruku. 

»Da, dragane moj, govorit ćemo o sadašnjo- 
sti, kad vi želite. Počnite!« 

»Pogledajte kuću i opišite mi je, kako izgleda 
na mjesečini.« 

»Sive je boje, izazivajući dojmove mira, sigur- 
nosti, intimnosti.« 

»Jesu li prozori rasvijetljeni?« 

»Jesu, biblioteka je rasvijetljena, kao kada 
smo izijđi iz nje; bo\v-window*) je širom ra- 
stvoren; sa svojeg brončanog stalka svijetil jka 
pokrivena sjenilom od crvene svile rasprostire to- 
plo svijetlo po čitavoj sobi. Zatim vidim pla- 
men voštanice u blagovaoni: bit će, da Simpson 
sprema srebreninu ... I u sobi na istočnoj strani 
gori svijetlo . . . Vidim, kako Margery ide gore- 
dolje . . . Čini se, kao da je zaposlena do'vršu- 
jući posljednje pripreme . . . Vaša je soba tako- 
đer osvijetljena . . . Margery ulazi u nju kroz 
unutarnja vrata... Vidim je, kako je stala na- 
sred sobe ogledavajući se naokolo, da se uvjeri, 
je li sve na mjestu. Milo i vjerno staro srce! 
Kako* je ugodno, Garth, što smo- večeras u svo- 
joj kući, okruženi i služeni odanom poslugom.« 

»Sretan sam, što tako osjećate: bojao sam 
se pomalo, da ne požalite, što nemate onakav 
medeni mjesec, kakav obično ljudi provode. A 
ipak, ne, nisam se zapravo bojao radi toga... 
niti radi ičega drugoga... Biti konačno zajed- 

*) ; Bow-window zovu Englezi one kutiće u kući, 
obično kod prozora, koji su izbočeni iz zgrade i izgle- 
daju kao male zatvorene verande. Op. prev. 


no nas dvoje, to je bila jedina naša želja, zar ne, 
ženo moja?« 

»Ništa drugo nijesam željela.« 

Neka ura odbi devet sati. 

»Mila stara ura!« reče Garth. »Slušao sam je, 
kako odbija devet sati, kad sam bio mali dje- 
čačić: ležeći u svom krevetiću napinjao sam se 
da ostanem budan do onog časa, kad će moja 
majka uz lagano šuštanje sukanja proći kroz 
moju sobu, da ode u svoju. Vrata među našim 
sobama ostajala su pritvorena), i ja sam mogao 
da vidim odraz mamine voštanice na stropu svoje 
sobe. Kad bi se ta svijetla pruga pojavila, ja 
bih odmah usnuo: nazočnost moje majke i si- 
gurnost, da ne će više sići, ulijevala mi je osje- 
ćaj potpunog spokojstva. Jane, sviđa li Vam 
se soba na istočnoj strani, vaša nova soba?« 

»Da, ljubavi moja, to je dražesna soba, i sveta 
mi je, jer je pripadala vašoj majci. Znate li, da 
je tetka Georgina htjela svakako, da je onamo 
povedem: izrazila je mišljenje, da sobu treba 
bojadisati i presvući papirom. Ja sam se tome 
odlučno oprla, jer su strop i stijene ukrašene 
freskama, a ja sam bila sigurna, da ste vi kao 
dijete voljeli te slikanje i da ih se još sjećate.« 

»Pa da,« prihvati Garth živo, »neki francuski 
slikar oslikao je tu sobu boraveći nekom prili- 
kom u našoj kući. Voda, šaš i dražesno jato pla- 
menaca. One ptice, koje su naslikane po stije- 
nama, stoje u vodi uspravljene na visokim no- 
gama, a one na stropu u punom su letu, rašire- 
nih krila, odudarajući od svijetlo-zelenkasta 
neba, nad pahuljastim oblacima. Jane, mislim, da 
bih mogao obići tu sobu povezanim očima — 
ne, htio sam reći, u ovom stanju, kako se danas 
nalazim — i pogoditi točno mjesto, što ga za- 
uzima svaki pojedini plamenac.« 

»Vi ćete taj pothvat i izvršiti!« reče Jane nje- 
žno. Te zabune, koje su se Garthu ponekad iz- 
maknute, kad bi zaboravio svoju sljepoću, uje- 
dale su Janu nemilo za srce. »Malo pomalo is- 
pripovjedit ćete mi sve, što ste radili i što ste 
voljeli u svojem djetinjstvu; sve me zanima. 
Jeste li uvijek spavali u toj sobi, koja je tik uz 
majčinu?« 

»Otkad pamtim, unutarnja vrata ostajala su 
uvijek otvorena. Nakon smrti moje majke za- 
tvorio sam i zaključao sobu, ali u predvečerje 
svojega rođendana običavao sam je otvoriti: 
sutra ujutro rano, netom bih se probudio, ugle- 
dao bih otškrinuta vrata, pa bih skočio sa kre- 
veta i uletio trkom u sobu . . . bilo mi je, kao da 
se mila sjena u zoru tog jedinog dana vraća, da 
me dočeka. No ipak, da iluzija bude potpuna, 

iiiiiiiiiiiiiiiuiiiiiiEiiiiiiiiiiiiiiiiiiiiiiiiiiiiiimiiiiiiiiiinsiiiiiii 

Ne mora, da Vam 'nikotin škodi, ali ako osjećate — 
ma i najmanju posljedicu nikotina, 
morate piti 
RADENSKU!! 

Nikotin steže krvne žile, povisuje tlak krvi, smeta 
srcu, ubrzava sklerozu, nadražuje živce. 

Radenska siri krvne žile, snizuje krvni tlak, jača 
srce, sprečava sklerozu i umiruje živce. 

Ako naginjete sklerozi (50 godina!) i pušite, za Vas je 
nikotin škodljiv i morate bezuvjetno piti Radensku! 

trebalo je da se taj posjet obavi u prvo svanuće 
i onog časa, čim bih se probudio: kao što mo- 
ramo izići najranije, ako želimo zateći ružoprstu 
zoru iza oblaka, koji putuju ... ili vidjeti, kako 
paučine blistaju pod kapljicamai ljetne rose. — 
Ali Margery je na jednom jastučiću upadno po- 
stavljenom prikopčala list papira debelom pri- 
badačom crne glavice, i pročitah ove retke ispi- 
sane pažljivim rukopisom stare Margery: , Čestit 
vam rođendan, gospodine Garth, i dao Bog, da 
vam ovaj dan bezbroj puta svane!’ Pomisao je 
bila dirljiva, a nakana, da me se utješi, odlična, 
ali to je uništilo iluziju, kojom sam se naslađi- 
vao. Od tada vrata su ostala zatvorena.« 

Nastala je šutnja puna nježne intimnosti. Sla- 
vulji su odgovarali jedan drugome, sipajući 
svoje jnilozvučno biglisanje u zvonkim stapo- 
vima. 

Garth ponovo potraži na Janinu prstu vjen- 
čani prsten, zavrti ga među svojim prstima, pa 
reče cjelivajući ga: 

»Rekli ste maločas, da je Margery prošla iz 
jedne sobe u drugu: zar je dakle velika soba 
otvorena večeras?« 

Jane ovije ruke oko Garthove glave — snažne 
ruke, koje su ali ipak podrhtavale pomalo — i 
pritisne lice svog muža uz svoje istom onom ge- 
stom, kojom je prije tri godine zbližila u Sensto- 
ne-u njihove dvije glave. Tada najednom Jane 
klone pod teretom ganuća: 

»Ah, ljubavi moja,« zamoli ona, »odnesite me 
s ove neumoljive mjesečine! Ne mogu podnositi 
dulje njezina sjaja: to mi doziva u pamet Shen- 
stone i bol, koju sam vam nanijela; čini se, kao 
da se neka ograda od svijetla diže između nas: ne 
ću da znam za ništa, što nam nije zajedničko!« 

Janine suze padoše na uzdignuto lice Gartho- 
vo . . . Tada on ustane jednim skokom: protrnuo 
je, jer se u njemu obnovio osjećaj muževnosti, 
postao je svijestan svoje nadmoći. Radost vlada- 
nja, opojnost posjedovanja obuze mu čuvstva 
Premda slijep, ćutio se jači, radi svoje bolesti bio 
je ovisan o drugima, ali u najhitnijim životnim 
pitanjima Jane se oslanja na njega! Podigao ju 
je lagano i ogrlio rukama, pa stade kraj nje 
ovjenčan aureolom svoje velike ljubavi. 


»Tiho! ljubljena ženo,« ni svijetlo ni tmina 
ne mogu nas odsad rastaviti: ta spokojna mjese- 
čina nema moći da vas meni otme, ali u mirnoj, 
i blagoj tami osjetit ćete se još potpunije mo- 
jom, jer će nam sve biti zajedničko. Pođimo u 
biblioteku: pogasit ćemo svijeće, povući ćemo 
zastore, vi ćete sjesti na divan blizu glasovira, 
gdje ste sjedjeli one divne večeri, kad sam po- 
godio, da ste to vi i kad sam gotovo preplašio 
svoju hrabru Janu. Ali odsada se ona ne će više 
bojati, jer je moja potpuno, a ja mogu da kažem, 
što. hoću i da radim, što me je volja. Ona mi ne 
će više prijetiti, da će pozvati sestru Rosemary, 
jer ja hoću Janu, Janu, jedino Janu! Dođite, i 
svirat ću Ružarij samo za vas . . .« 

Garth uvuče ruku svoje žene pod svoju mišicu 
i krenuše prema kući 1 . . . Naslanjajući se na svog 
muža i vodeći ga laganim pritiskom Jane zaroni 
u savršenu sreću svog bračnog života. 

NOVI AKVARELI V. ŠIPEKA 

Kad je u prvim mjesecima o. g. Viktor Šipek izlo- 
žio u Zagrebu svoje akvarele, »Obitelj« je (u 10. broju 
1034.) donijela nekoliko reprodukcija njegovih slika i 
u prikazivanju njegove umjetnosti usporedila, ga s naj- 
većim pjesnikom (Hrvatskog Zagorja — s Dragutinom 
Domjanićem. iDomjariić je u pjesmama slikar »ašeg 
Zagorja, a Šipek je u slikama pjesnik tog istog kraja. 
Postoji neka nesamo sadržajna srodnost, nego i srod- 
nost umjetničkog doživljavanja među njima... I sa 
izložbom novih svojih radova, otvorenoj pred Božić 
u Zagrebu, V. Šipek nastavlja započetu liniju. Jedno- 
stavni dobro izabrani motivi, zahvaćeni bez ekstra- 
vagancija, zaokruženi i slikarski dosljedni, preliveni 
su nostalgičnom patinom starine, arhaičnosti. Tuga- 
ljivi su, ponekad i tmurni, premda u njih udara puno 
sunčano osvjetljenje, jer tako traži osebina Šipekove 
umjetničke ličnosti, koja se zanosi rođenim ostacima 
narodne historije, narodnih tradicionalnih! karakteri- 
stika i tipičnosti slikovite narodne grude... Na ovoj 
izložbi nalazi se 35 novih Šipekovih akvarela, a publici 
su pristupačni do Nove Godine. P. 

VELIKI S1MFONIK LJUBAVI 

K 75- godišnjici najvećeg današnjeg češkog skladatelja J. B. Foerstera 


Najveći današnji predstavnik 
češke glazbe je Jos. Bohuslav 
Foerster. Što je Smetana bio češ- 
koj glazbi u drugoj polovici 
prošloga stojeća, to joj je 
Foerster u prvoj polovici dvade- 
setoga stoljeća. Uz Smetanu po- 
javili su se na češkom glazbe- 
nom obzorju veliki, mlađi suvre- 
menici njegovi Dvorak i Fibich, 
da učvrste po Smetani stvorenu 
baštinu češke glazbene kulture. 
I uz Foerstera stoje dva suvre- 
menika njegova Vitezslav Novdk 
i Suik, po imenu i djelima još 
slavniji i poznatiji od Foerstera, 
ali po neprolaznim umjetničkim 
vrednotama svoje glazbe ipak 
je Foerster zadržao među njima 
prvenstvo. I Dvorak je nekoć 
slavom svojom, koja se brzo ra- 
širila po Evropi i mimo Evropu, 
bio zasjenio Smetanu, ali povi- 
jest je ipak znala ocijeniti prven- 
stvo veličine Smetanine. A Foer- 
ster je zapravo pravi nasljednik 
Smetanine baštine, koju čistu i 
nepatvorenu nastavlja i razvija 
u neprocjenjivo stvaralačko gla- 
zbeno blago. Suk je i zet Dvo- 
rsko v i nasljednik njegove tra- 
dicije, a Novđk ide svojim pose- 
bnim putem, koji možda ipak 
ne vođi toliko ni od Smetane ni 
Dvojaka, koliko od Fibicha. 

Od sviju tih čeških glazbenih 
velikana kod nas je Foerster 
najnepoznatiji. Ne znamo za nje- 
gove prekrasne opere »Deboru«, 
»Evu«, »Jesiku«, »Nesvlađani« i 
»Srce«, koje su na dramatskim 
glazbenim temeljim ; t građene 
veličanstvene lirske glazbene 
građevine, kako ih se nije mno- 
go pojavilo u cijeloj svjetskoj 
glazbi. Ne znamo ni za njegove 
četiri monumentalne simfonije, 
koje su remek-djela moderne 
simfonijske glazbe uopće i po 
kojima je Foerster najveći češki 
simfonijski skladatelj uopće. Po 
srodnosti nazvan je češkim Ma- 
hlerau, od kojega je dublji, me- 
kši, topliji. I vokalna i komorna 
i glasovirska glazba češka du- 
guje Foersteru svoja ponajljepša 
djela. 

Foerster je jedan od najvećih 
modernih glazbenih lirika uopće. 
Zanosio se u mladosti Griegom, 
ali nadvisio ga je nesamo ljepo- 


tom i finoćom svojih lirskih 
zvukova, nego i čistom lirskom 
toplinom, nenatrunjenom nimalo 
onom sentimentalnošću, koja je 
u Griega tako tipična. Foerste- 
rova lirika se tek lagano dotiče 
melankolije, nad koju se izdiže 
u čiste, ažurne nebeske vedrine. 
Tako je nekad stvarao i Smetana. 

Foerster je jedan od najvećih 
glazbenih mistika uopće. On je 
i životom i životnim nazorima 
svojim duboko religiozan čo- 
vjek, katolik po uvjerenju i du- 



JOSIP BOHUSLAV FOERSTER 
30. prosinca 1859. — 30. prosinca 1934. 
Naslikao A. Sergejev 


’ši. Taj odraz njegove duševnosti 
nose i djela njegova. Foerstero- 
va četvrta simfonija (nazvana 
»Uskrsna«) jest veličanstvena 
epopeja o Kristovoj muci i us- 
krsnuću. Njegov zbor »Orač«, 
u kojem je opjevan Krist, naj- 
divnije je zborno djelo vokalne 
glazbene mistike A vrhunac je 
Foerster postigao u kantati 
»Svaty Vaclav«, djelu nedosti- 
žive uzvišenosti, kojoj smo se 
divili, kad smo tu divnu glazbu 
čuli o jubileju sv. Većeslava g. 
1929., te su nam dojmovi, što ih 
doživjesmo uz tu Foersterovu 
glazbu, do danas ostali nezabo- 
ravni i neizbrisani iz naše duše. 
Foerster je prvi otvorio serafske 
vidike u češkoj glazbi, u kojoj 
on — kako glazbeni esejist Puj- 
man veli — stupa po stopama 
asiškoga sveca Franje . . . 

Takav je eto taj veliki glazbe- 
nik. I čudo neviđeno: marksista 


dr Nejedly piše životopis toga 
glazbenika, koji je divno umio 
spojiti katoličku misao s najčiš- 
ćom umjetnošću, a praška Aka- 
demija Znanosti i Umjetnosti 
izabrala ga je za svog predsjed- 
nika, na kojem mjestu slavi evo 
danas i 75. godišnjicu svog živo- 
ta. To se nije desilo u »klerikal- 
noj« Austriji ili Belgiji', nego u 
toliko razvikanoj »husitskoj« 
Češkoj. Pa kada katolik, koji se 
ne stidi skinuti šešir, kad zvoni 
pozdrav Gospi, i koji i inače ne 
taji svoga katoličkog osvjedo- 
čenja, dolazi u tako »liberalnoj« 
zemlji, kao što je Češka, do to- 
likog priznanja, kao umjetnik 
(a katoliku će protivnici katoli- 
čkog naziranja na svijet prije 
od značenja otkinuti nego do- 
dati), onda je veličina i značenje 
takvog umjetnika doista najbo- 
lje posjedočeno. Takvom veli- 
kanu glazbene umjetnosti treba 
onda naročito da odaju prizna- 
nje oni, koji su mu bliski po 
idealima, što ih je on ovjekovje- 
čio svojim djelima i životom. 

DR JOSIP ANDR1Ć 

MIR 

Život je boj, kaže iskustvo „ 
Život je san, kaže pjesnik. Sa- 
mo godine djetinstva i dani sta- 
rosti naoko su bez borbe. Oso- 
bito je starost u bengalskom 
ognju romana postala utjelov- 
ljenjem posvemašnjeg mira. 
Shvaćajući se ona ima za svaku 
pojavu razjašnjenje. Zna njene 
uzroke i posljedice, nije ničim 
iznenađeno ni razljučeno. Lju- 
bazan smiješak je nerazdruživo 
spojen sa srebrom sjedine, i bje- 
lokosi staračac je iznova dijete . 

Ovo je dragocjen dar staro- 
sti: ona neosuđuje i ne ocjenjuje. 
Ali i starost ima svojih bojeva, 
planova, svojih čežnja i želja, i 
njoj j e teško boriti se za unu- 
tarnje ravnovjesje. Već razmi - 
moilažen je u nazorima, nove 
struje u životu i umjetnosti, pri - 
lagođ ivan je prom jenama, ko je 
diktira vrijeme, muti mir stara- 
ca, donosi neizbježivih razoča- 
ran ja. 

Nije starost mir, mir je: smrt „ 
J. B. FOERSTER 

Književnost 

MATI ČEKA. Omladinska Knjiž- 
nica Doma i škole, izdanje »Slovo«, 
ilustrirao prof. Kamilo Ružička, na- 
crt za korice M. Zagotta, Zagreb 
godine 1934., cijena 20 Diin. — \U 
-našoj književnosti je pitanje dječjin 
knjiga naročit i težak problem. Dok 
su u ostalim književnostima dječju 
literaturu stvarali najistaknutiji 
svjetski pisci primijenivši u nju svoje 
najjače književničke stvaralačke spo- 
sobnosti, dotle kod nas svaki pisac,, 
koji je propao kao pisac za odrasle, 
misli* da je sposoban, da poslije toga 
piše za djecu. Jer je njihovo mišlje- 
nje, da dijete ne treba umjetnički 
ozbiljne stvari bez ikakve dublje biilo 
umjetničke, bilo ćudoredne poante. 
Zato mi nemamo još do danas u 
umjetničkom pogledu pisca, koji 
bi mogao biti i najmanja sjena An- 
dersenu, La Fontainea ili Ezopa. Ne- 
mamo na temelju naše narodne pre- 



NJEMAČKI KATOLIČKI PISAC 
PAUL KELLER, 

čiji smo roman „Stara kruna* donijeli u ovom 
godištu „Obitelji* 

daje onih umjetnički stvarnih priča, 
što se rađaju iz zemlje i sela, kao 
što ih n. pr. stvoriše majstori bugar- 
ske dječje priče. -Imamo Nazorove 
priče, ali te se u našoj oficijelnoj 
školskoj dječjoj književnosti ne čita, 
koliko bi zaslužilo po njihovoj vri- 
jednosti. Jedino Ivana Brlić-Mažura- 
nić i Jagoda Truhelka drnadu mno- 
go zasluga za dječju književnost. 

Po dječjim časopisima susrećemo 
čitav niz dječjih pisaca, ali osim ne- 
koliko sličica, sve je to neuspjelo, 
tek je nekoliko bisera od Bogumila 
Tonia, Josipa Cvrtile i još nekih. Zato 
ova knjiga Kozarčaninovih omladin- 
skih priča znači jedan osebujni pri- 
log dječjoj književnosti. Ona imade 
sve odlike dobrog djela: umjetničku 
osjećajnost, lirsku finoću i plemeni- 
tost, duboku i ozbiljnu ljudsku eti- 
ku, ritam neposrednog i zbiljskog 
života. Njemu to nije uspjelo baš u 
svima pričama dosljedno povezati, 
ali tri četiri priče su posve uspjele. 
Njegov je put u našoj dječjoj litera- 
turi posve nov i samorodan. U nje- 
govim pričama nema vila, ni vještica, 
nema bogataša ni Kraljevića, ali zato 


u njima imade života i ljudi. U te 
priče su -ušli po prvi puta pobjedo- 
nosno novi junaci: odrpanci i siro- 
tinja, radnici i služavke. To su priče 
o tvornici i gradu, koji ispija i pro- 
ždire siramohu oca (»Mati čeka«), 

0 šumi, koja uništava svoje neprija- 
telje (»Šuma šumi«), o dječaku skit- 
nici bolesnom 1 bijednom, koga ubija 
besdušno selo, a vinogradi ga skri- 
vaju u svoje mirisno krilo (»Vino- 
gradi zore«), o proleteru Ivanoviću, 
koji treba nove hlače, da ga ne is- 
mijavaju njegovi dobrostojeći dru- 
govi (»Pripovijest o hlačama«), o seo- 
skom dječaku^ koji sanja o tome, 
kako će ići na škole u grad i postati 
gospodin (»Rijeka priča«), o uzdiza- 
nju ponosa siromašnog dječaka, koji 
nema cipela (»Bez cipela«), o veli- 
kom veselju i rađanju snage iza bo- 
lesti pred svečanim zvucima Uskrsa 

1 proljeća (»Pred proljeće«), o malom 

našem bosjaku, koji ulazi u život bez 
ičega i pobjedonosno zagazi nepo- 
znatim cestama (»Tihi koraci«). To 
su motivi njegovih priča i vidi se iz 
svake duboka pouka. Neposredni, 
goli život postaje jedini i najbolji uči- 
telj. Sve su te priče smještene u naš 
život i okolinu, one će seoskoj djeci 
dočarati slike njihovih siromašnih 
drugova iz grada, a gradskoj blage 
ruke zavičaja i netaknutih šuma, koje 
ih zovu u svoje naručje. Sve su te 
priče o životu krhke i nježne, one 
nam svojom suptilnošću pričaju o naj- 
težim časovima spokojno i tiho kao 
riječi nekog dobrog učitelja, koji le- 
bdi nad njima. Knjiga je ukusno 
opremljena i ilustrirana po renomi- 
ranom dječjem slikaru Kamilu Ru- 
žički, koji je ilustrirao i većinu knji- 
ga Jeronimske Knjižnice Dobre Dje- 
ce. StjepanDevčić. 

Radio 

RADIO ZAGREB 

Nedjelja, 30. prosinca. 

10.00 — 11.00 Prenos mise iz crkve 
Sv. Marka. 

12.00 — 13.00 Konce rat na pločama. 

17.00 — 18.15 Vijesti. Koncerat tria. 

19.00 — -20.00 Vijesti i predavanje. 

20.00 — 20.15 Iz lirike Alfirevića, Kr- 
kleca. i Majera (recitira J. Korner). 

20.15 Koncertno veče. Šport. 

Ponedjeljak, 31. proinca. 

12.00 — 13.30 Kuhinjski recepti, kon- 
rat. 

18.00 — 18.50 Prenos silvestarske po- 
božnosti iz Markove crkve. 

19.15 — 19.30 O najnovijim knjiga- 
ma i revijama. 

19.30—20.30 Politika 1934. godine. 

20.30 — 0.30 Sil vesta rska priredba. 

Utorak, 1. siječnja 1935. 

10.00 — 11.00 Prenos mise iz crkve 

Q V M 53 Tik 53i 

17.00— 18.30 Vijesti i koncerat. 

19.30 — 20.30 Predavanje -i vijesti. 

20.30 — 21.00 Koncerat na violoncel- 
lu. Izvodi Franjo Novak. 


Slika desno: 

IZ FILMA „NA PRAZNICIMA OD MOGA 
JA*, po romanu Paula Kellera Foto Ufa 

21.00 — 21.30 Branislav Nušić: Ben 
Akiba (čita Strahinja Petrović). 

21.30 — 22.00 Vokalni koncerat Slo- 
bodana Živojnovića. 

Srijeda, 2. siječnja. 

12.00 — 13.45 Kuhinjski recepti, kon- 
cerat i vijesti. 

17.00 — 17.15 Vijesti. »Pričalo« pri- 
ča djeci. 

17.45 — 18.15 Koncerat Dejana Du- 
b a j ić a 

18.15 — 18.30 Posljednje vijesti. 

19.00 — 20.00 Vijesti i predavanje. 

20.00 — 22.00 Koncertno veče. Prenos 
iz Ljubljane. 

Četvrtak, 3. siječnja. 

T2.00 — 13.40 Kuhinjski recepti, kon- 
cerat i vijesti. 

17.00 — 17.45 Vijesti. Koncerat Pe- 
tra Sedjuka (bas). 

17.45 — 18.15 Galogaža: »Žena sa se- 
la« (čita Branko Tepavac). 

18.15 — 18.30 Posljednje vijesti. 

19.00 — 19.30 Vijesti, i predavanje. 

20.00 — 22.15 Koncertno veče. Prenos 
iz Beograda. Zatim vijesti. 

Petak, 4. siječnja, 

12.00 — 13.45 Kuhinjski recepti, kon- 
cerat, vijesti. 

17.00— 20.00 Vijesti. Orkestralni kon- 
cerat. Sport. Predavanje. 

20.00 — 20.30 Vokalni koncerat. 

20.30 — 22.00 Koncerat orkestra Na- 
rodnoga Kazališta uz sudjelovanje 
Marijane Schon (violina). 

Subota, 5. siječnja 

12.00 — 13.45 Kuhinjski recepti, kon- 
cerat, vijesti. 

17.00 — 16.30 Vijesti. Koncerat tria 
Šimaček-Sever-Kern. 

19.00 — 19.30 Vijesti. Predavanje. 

20.00 — 20.15 Pjesme Augusta Pavela 
(recitira J. Korner). 

20.15 — 20.45 Koncerat Ančice Mi- 
trović. 


20.45 — 21.15 Koncerat na violi 
21.15 — 21.45 Prenos iz Beograda. 



KAD JE UVEDENO RAČUNANJE GODINA OD KRISTOVA 

ROĐENJA 


Kršćansku nam je eru, da se godine računaju 
po Isusu, dao rimski samostanac Dioniz, koji je 
umro oko god. 550. Do njegova se vremena nije 
datiralo po Kristovu rođenju, premda kršćanstvo 
bijaiše već preko 200 godina općenito priznato 
kao državna vjera, nego se po starome običaju 
i nadalje datiralo po godinama vladanja careva 
i upravljanja konzula. U nekim su se zemljama 
godine brojile po osnutku države Seleukida (312. 
prije Krista) ili po boju kod Akcija između An- 
tonija i Oktavijana (31. prije Krista), a kasnije 
i po prvoj godini vladanja cara Dioklecijana iz 
Solina kod Splita, posljednjega progonitelja krš- 
ćana (284. poslije Krista). To je bila t. zv. era 
mučenika. U crkvenoj se upravi već od znameni- 
te godine 313., kad je križ pobijedio, najradije 
računalo po indikcijama, t. j. po 15- godišnjim 
poreznim periodama. 

Do Dioniza razni kronisti utvrdiše, da se Isus 
rodio oko 41. ili 42. godine vladanja prvoga rim- 
skoga cara Oktavijana Augusta. Na tom je osno- 
vu dalje gradio Dioniz, 

Godina prva, koju je Dioniz odredio i koja je 
sada u svemu kulturnome svijetu priznata kao 
ishodište naše ere, istaknuta je prvi put na ve- 
likoj uskrsnoj ploči (»Tabula Paschalis«), koju 
je on izradio između godine 526. i 530. U tome 
bijaše Dionizu misao vodilja: »Ne ćemo da naše 
računanje vremena, bude u vezi s poganinom i 
progoniteljem (Dioklecijanom), već želimo utvr- 
diti godinu utjelovljenja našega Gospodina, da 
nam se u pamet usiječe početak naše nade, i ob- 
nova čovjeka, t. j. muka našeg Otkupitelja.« Pre- 
ma tome nije Dioniz uzeo za početak računanja 
Isusov rođendan nego dan, koji imade dvojaku 
važnost: utjelovljenje i muku Isusa Krista. 

Utjelovljenje (inkarnacija) nastala je začećem 
Isusovim, a za to je u Dionizovo vrijeme op- 
ćenito uziman datum 25. ožujka, naime devet 
mjeseci prije 25. prosinca. Za Muku Isusovu nau- 
čali su ugledni učitelji Crkve već od drugoga 
stoljeća dalje, da je također bila 25. ožujka. 
One godine, koju je Dioniz postavio za prvu u 
našoj eri, bijaše 25. ožujka baš petak. 

Svi su kulturni narodi mišljenja, da je svijet 
nastao na početku proljeća, a kao »rođendan 
svijeta« smatran je 25. ožujka kao dan proljet- 
noga ekvinokcija. Već je apostol Pavao posta- 
vio opreku između Adama i Isusa, istočnoga 
grijeha i otkupljenja, smrtnoga pada i obnove 
života roda ljudskoga, a spajajući ovo mišljenje 
ljudi s ovim kršćanskim mislima zaključilo se, 
da je dne 25. ožujka stvoren prvi Adam i s 
Isusom obnovljen drugi Adam. Tako se u zapis- 
niku crkvenoga sabora u 4. stoljeću svi prisutni 
biskupi složiše u tome, da je »u isto doba (istoga 
dana) svijet stvoren i otkupljen«. Stoga izjedna- 
čuje Dioniz muku Isusovu s obnovom čovjeka, 
a da se to zbilo baš dne 25. ožujka, isticano je 
već mnogo prije njega i u 2. stoljeću (u »aktima 
Pilata«) i u 3. stoljeću (Tertulijan i Hipolit), pa 


u 4. i 5. stoljeću od mnogih crkvenih otaca i kro- 
nista. Dosta je spomenuti Augustinove riječi: 
»Krist je, kako vjerujemo, začet dne 25. ožujka, 
toga je dana podnio i muku, a predaja kaže, da 
se rodio dne 25. prosinca«. Sve je to Dioniz 
uzeo u obzir. 

Dionizova velika uskrsna ploča- bijaše majstor- 
sko djelo onoga vremena. Njome je zapadnoj 
Crkvi podao po strogim astronomskim i kalen- 
darskim pravilima Istoka točne i pouzdane da- 
tume Uskrsa za 95 slijedećih godina (naime od 
532. do 626.). On je dobro opazio, da se mijene 
mjeseca ponavljaju na isti dan mjeseca u perio- 
dama od 10 godina, pa je za svaku od budućih 
95 godina unaprijed odredio datume proljetnog 
uštapa i Uskrsa. Kad je zamijetio, da dan 25. 
ožujka godine 533. pada baš u petak, došao je 
na misao, da unatrag izračuna također godinu 
Kristovu, kojoj baš na dan petka padaju i za- 
čeće i muka Isusova. I u vremenu od 28. godine 
prije Krista do godine 29. poslije Krista jedino 
je u onoj godini, koju je uzeo za početnu u svo- 
joj kršćanskoj eri, našao, da je 25. III. bio petak. 

Kako je zapadna Crkva prihvatila Dionizovu 
tablicu za računanje Uskrsa, brzo je svijet saz- 
nao i za Dionizovu eru. Dionizovo se računanje 
vremena i nove ere brzo raširilo po Italiji, Fran- 
cuskoj, Španiji i Britaniji. Mudri Beda Venera- 
bilis, koji je umro 725., upotrijebi ga u svojim 
povijesnim djelima, a po njemu se ta nova Dio- 
nizova ili kršćanska era doskora udomi općenito, 
tako da ju je Karlo Veliki (f 814.) uveo službeno 
u listinama svoga carstva. A kad ju je napokon 
upotrebila i papinska kancelarija, sva su druga 
računanja pomalo otpala. 

Dionizovo računanje nije točno, ali je Dioniz 
tražio, kada je Isus bio začet (ab imcarnatio- 
ne Domini), a ljudi su kasnije njegovo računa- 
nje doveli u vezu s Isusovim rođenjem (a 
nativitate Domini). Dioniz nije posve točno izra- 
čunao ni ono, za čim je težio, on se samo pri- 
bližio točnosti, koliko je god mogao. Ni drugi 
poslije njega nisu bili sretnije ruke. Čini se, da je 
potpuni uspjeh nemoguć, jer nema sigurnih po- 
dataka. Da pogreška postoji, znao je već astro- 
nom Kleper na početku XVII. stoljeća: kralj He- 
rod, koji je vladao, kad se Isus rodio, bijaše 
umro u proljeću godine 4. prije Dionizove go- 
dine 1., a prema tome bi se početak naše ere 
morao pomaknuti za nekoliko godina unatrag, 
tako da bismo sada morali brojiti nekoliko go- 
dina više od 1934. Ali to je sporedno i bez kro- 
nološke vrijednosti za našu kršćansku eru, koja 
je — bez obzira na ljudsku nesavršenost Dioni- 
zova majstorstva — kršćanstvom i kulturom, 
naukom i saobraćajem ipak proširena po svemu 
svijetu kao najsavršenije računanje vremena. IJ 
njoj je sadržana tolika simbolika kršćanske mi- 
sli, da se pogreška od nekoliko godina u početku 
ere ne smatra potrebnom korekture. 

NIKOLA ŽiC 

Izvorna novela 


PRIČA o starom svjetioniku 


Na kraju rta, koji se pružio među dvjema 
uvalama, duboko prema školjima, grebenima i 
podvodnim sikama, nalazi se svjetionik. Daleko 
iza sela, tih, u samoći otoka, bljeska se na mirnoj 
vodi pod sobom i potsjeća na ukleti vilinski 
grad. Ima nešto tajanstvena u toj bijeloj kući 
:na popodnevnom suncu. Kao da skriva četu gu- 
sara, koji će o ponoći otploviti galijama u ka- 
nal i opljačkati trgovce, koji se punim lađama 
vraćaju iz grada. Ni znaka života na njoj po 
danu. A kad se sunce utopi u more, porazbaea 
crveno svijetlo daleko na sve strane. Po cijeloj 
noći svjetionik je budan. On je zavjetna kapela 
svih mornara. Sva su ta bijela, crvena i zelena 
svijetla svetišta svih brodara svijeta, od kojih se 
čuvaju i nikad se ne približu da im se poklone, 
ma koliko ih našli, na putu oko svijeta, od mra- 
ka do jutra. 

(U škarpama i na žalu pred kućom ima mnogo 
crvenih polupanih opeka, ocrnjelog kamena, 
tu i tamo po koji ostatak porđalog obruča i 
drugih predmeta, koji podsjećaju na ruševinu. 
Čudno je, kako to more ne može da odnese, 
kad valovi kojiput dosegnu i do prozora svjeti- 
onika. Vele, da jedan val odnese, a drugi opet 
vrati. Nekoji vjeruju, da će to uvijek ondje 
ostati. Da je ono i sveto i prokleto mjesto... 
i nikakva mu sila ne može naškoditi. 

U stvari, ti ostaci pred novom kućom imaju 
svoju tužnu povijest. Ima starih ribara, koji 
mnogo znadu pripovijedati o Mari barbe Tona. 

Na mjestu, gdje je sada novi svjetionik, pred 
ne mnogo godina bila je mala potleušica, a pred 
njom stup, na kojem je visio fenjer. Barba Toni 
je prvi služio na tom mjestu. Imao je lađicu i 
uvijek je nešto ulovio, tako da je u selo rijetko 
zalazio, ma da je imao mnogo rodbine. Kao da 
se bojao razgovora, barba Toni je bio poznat 
kao vrlo ozbiljan čovjek, koji jedva odgovara 
na »dobro jutro«. Možda i radi toga, jer je vršio 
svoju službu uvijek besprikorno, otočani su ga 
poštivali i voljeli. 

Jednoga se dana našla kod barbe Tona dje- 
vojčica od pet-šest godina. Nitko u selu nije 
znao, otkuda je došlo i čije je to dijete. Govo- 
rilo! se, da su je ostavili talijanski ribari u luci, 
kad ih je neke večeri zatekla oluja. Drugi su 
držali, da je mala Mare dijete barbe Tona. To 
je možda bilo najispravnije, premda se nije ni- 
kada doznala prava istina. 

II 

Lijepa Mare je brzo postala domaća. Kad bi 
se jednom u tjednu — nedjeljom — pojavila u 
selu, odjevena u novo ruho, uvijek se poveo 
razgovor o lijepoj djevojci. 

»Jesi li vidio, kako Mag* vozi na vesla, kad 
ide s ocem na ribe?« 

»I sama ide. Nekidan srno lovili na istoj siki 
i molila nas je malo girica. Ulovila je više nego 
nas dva.« 


»Otkad je barba Toni bolestan, ona sama noću 
straži kraj svjetionika.« 

Stari je barba Toni slabio iz dana u dan, a 
na Mari je ležala sva briga i teška odgovornost 
službe. Jedne oštre zime Mare je očekivala čas 
po čas, da će joj otac umrijeti. Jednoga dana 
pošla je u selo po ljude, a kad se vratila, našla 
je oca mrtva. 

Nitko nije znao, kako je Mare ostala u svje- 
tioniku i poslije očeve smrti. Govorilo se javno 
protiv toga, da jedna djevojka vrši tako tešku 
službu. Ali kao da je to htjela ona sama. Da 
je plakala i molila, da je ne tjeraju iz kuće, u 
kojoj je provela mladost. 

Još je punih pet godina ostala u svjetioniku, 
Jednoga dana doplovile su iz sela gajete, pune 
vapna, pržine i greda. Mare je tužno gledala, ka- 
ko to iskrcavaju pred njezinom kućom. Znala 
je, da će je tako potjerati. Porušit će staru ku- 
ćicu i podignuti nov svjetionik, a nju će poslati 
u selo. 

Domalo se imalo početi gradnjom. 

Bio je jedan između rijetkih ljetnih dana, kad 
tešku omaru razbije naglo nevrijeme. Cijeli su 
dan prijetile munje i oblaci. Noć je imala biti 
strašna 'i osvjetljiva. 

U veliku uvalu iza svjetionika sakrile su se 
prije noći mnoge lađe i trabakuli. 

Mare je već u predvečerje nažgala crveni fe- 
njer. Među opasnim grebenima, pličinama i je- 
dva primjetljlvim školjima čuvao je stražu cr- 
veni žižak i molioi ljude, da mu se ne pribldžuju. 

Voda je napunila zrak. Gusta je kiša jedva 
umirivala vjetar, da ne ugasi svijetlo, koje je 
bespomoćno tražilo izlaza kroz gustu maglu gra- 
da i vjetra. To je trajalo kratko: staklo je puklo 
'i svijetlo se ugasilo. 

Kao da su iz blizine dopirali mukli glasovi 
sirena. Kao da se čuo tutanj mašina. 

Bilo je duboko u strašnoj noći ekvinocija, kad 
su ribari sa brodova, u uvali, do rta, opazili svje- 
tionik u plamenu. Petrolej je bio jači od kiše. 
A sirene su tražile svijetla, ma otkuda bilo. 

Do zore je pomalo< izgorjevao stari svjetionik. 
A kad se ujutro očistilo nebo i ukazao najljepši 
dan, našli su ruševine stare kućice do mora i u 
moru. Jedino što se nikako i nikada nije moglo 
naći, bila je Mare. 

Trećega se dana doznalo, da je one noći 1 uz 
svjetionik prošla sva ratna mornarica u južne 
vode. MARCEL MATULINA 

simimiiisiiHmiiiiiiiimiiiimiBiiiiiiiiiiiimiiiiiiiiiiiiiiiiimiJ 

U svakoj kući treba da se nađe najnoviji roman Knjiž- 
nice Dobrih Romana: 

»OBITELJ VOJVODE HRVOJA« 

Napisao ga je poznati hrvatski književnik Narcis 
Jenko. — Izišao u 2 knjige. - Sveukupna cijena 60 
dinara, uvezano 80 dinara. — Naručuje se kod Uprave 
»Obitelji«, Zagreb, Trg Kralja Tomislava 21. 


1013 


PROŠTENJA 

Ni jedna francuska provincija nije toliko saču- 
vala svoju individualnost kao Bretagna. Bretagna 
je sačuvala svoj jezik, svoje nošnje i običaje i 
ostala vjerna svojim tradicijama. 

Ona je domovina Tristanova i Merlinova, ona 
je kolijevka »Okruglog Stola«, ona je domovina 
druida, mističnih haharija i megalita, a sve to u 
veličanstvenom okviru prirode prepune kontra- 
sta i boja. Čas jednolične ravnice i pusta polja 
žutilovke, čas šume i brežuljci, pa divlja obala 
sva ispresjecana i načičkana golemim klisurama, 
zaljevima i dragama, bijelim plažama, grebenjem 
i otocima, a onda beskrajno, plavo more. Ovaj 
granitni poluotok, koji Ocean plače sa svih stra- 
na, izložen je svim njegovim bijesovima, olujama 
i plimama. Možda su ta vječna borba s elemen- 
tom i /neprestano promatranje plave bes'kraj- 
nosti, česte kiše i magleni veo, koji Bretagna 
skida tek kasno u proljeće, dali poseban značaj 
ovom narodu, koji je vrlo ozbiljan, tih i melan- 
količan. Sav duboki i dirljivi misticizam, sva no- 
stalgija bretonske duše našli su izraza u onim 
kamenim zdanjima, česmama i haharijima, ko- 
jima je posuta Bretagna. 

Bretonci su potomci Kelta, koji su u V. i VI. 
stoljeću bježali pred Šasima, ostavili svoju domo- 
vinu Veliku Britaniju i naselili se po tim oba- 
lama. Ti su davni došljaci kao nekada i Kelti 
vjerovali u besmrtnost duše i život poslije smrti. 

I oni su postavljali ogromno kamenje na gro- 
bove i udešavali pokojnicima u grobovima pro- 
vizorne stanove. Isto tako polazili su rado na 
česme, sijela duhova i vila, da traže lijeka u bo- 
lesti- i nevolji. A stari keltski svećenici — druidi 
sastajali su se nekoliko puta na godinu na skup- 
štine, da rješavaju važna pitanja i podučavaju 
narod . . . Kršćanstvo, koje se i ovamo širilo, nije 
moglo da sasvim iskorijeni njihove običaje, ne- 
go se dogodilo, da su ti stari običaji dobili krš- 
ćanski značaj. Na menhire (veliko kamenje) po- 
stavili su krst, na izvore i česme — mjesto du- 
hova i vila — došli su sveci i svetice, a velike 
skupštine druida postale su danas proštenja, na 
koja hodočasti čitava Bretagna. 

Iz ove -čudne kombinacije poganstva i Evan- 
đelja, vrača i eremita, profanog i svetog, nikli 
su barditi, trubadurske pjesme i romani »Okru- 
glog Stola«, kojii su primljeni i prerađeni u go- 
tovo svim evropskim književnostima. 

Glavna značajka bretonskog mentaliteta jest 
neprestano razmišljanje o smrti i sudbini. To se 
mani-festuje u običajima, umjetnosti, literaturi, a 
s tim u vezi razvio se duboki religiozni osjećaj, 
koji je našao prekrasan izraz u bogato dekori- 
ranim slavolucima nad ulazima groblja (najpo- 
znatije u Sizimu i Argolu); zatim kosturnicama, 
koje su smještene tik uz crkvu, a nalik su na 
bogato dekorirane palače. Jedna od najljepših 
takvih kosturnica nalazi se u St. Thegonnecu 
(divna kombinacija gotike i renesanse). No naj- 
ljepši izraz religioznog osjećaja Bretonaca jesu 
mnogobrojna proštenja. 


U BRETAGNI 

Svaka župa, svako selo, ima svog sveca zaštit- 
nika, koji uvijek ima moć liječenja neke bolesti. 
Svako mjesto ima svoje proštenje, na koje do- 
laze hodočasnici iz cijele zemlje, da se mole, da 
donesu darove, prisustvuju u procesiji . . . Prošte- 
nja imaju uz vjerski i svjetovni značaj. Obično 
se uz proštenja drže sajmovi, a često se prika- 
zuju misteriji, u kojima glume seljaci. Na pro- 
štenjima se većina vremena provodi u molitvi. 
Tek iza blagoslova počinje pučka zabava. 

Često se na proštenja putuje daleko. Pođe se 
obično naveče u velikoj povorci. Svi idu šuteći 
preko pustih polja, žutilovke, kroz šume. Čim 
izdaleka ugledaju rasvijetljenu crkvu — cilj nji- 
hova puta, svi kleknu i zapjevaju u čast sveca. 

Kad stignu do crkve, ulaze pobožno pod nje- 
ne rasvijetljene svodove. Sve je prepuno ljudi. 
Svi mole. Čim se sunce rodi, sva zvona veselo 
zazvone, hodočasnici neprestano dolaze izbliza i 
izdaleka. Obično ih slijede čitave povorke slije- 
pih, kljastih i hromih nevoljnika, koji plači jivin 
glasom mole. 

U crkvi se služi misa i blagoslov, a propovjedi 
se obično drže pod vedrim nebom. U tu svrhu 
često služe poznati bretonski »Kalvariji«. I u nji- 
ma je Bretagna izrazila svoju vjeru. Ti su spo- 
menici često trošni, a stilovi pomiješani, ali neki 
živahni idealizam struji iz njih. U njima je na 
dirljiv način izražena vjera onih naivnih umjet- 
nika* srednjega vijeka, koji su u granit izvajali 
glavne prizore Kristove muke. Najpoznatiji Kal- 
varij nalazi se u Plougastelu (podignut početkom 
17. vijeka — tri velika križa nad hrpom od 20G 
ljudi). Poznat je zatim Kakarij u Guimiliau iz 
konca 16. vijeka, monumentalan zajedno sa 
crkvom, kosturnicom i slavolukom iznad ulaza 
u groblje. 

Jedno od najpoznatijih proštenja slavi se u St. 
Jean-du-Doit. Tu je krasna crkva, jedna od naj- 
ljepših renesansnih građevina u Bretagni. Na pro- 
štenje se skupi sva sila svijeta. Uz cestu su va- 
tre i šatori. Gostioničari peku palačinke. Sva 
zvona zvone. Djevojke u bjelini nose zastave i 
cvijeće. Sve sja u suncu. Koliki zanos i veselje! 

Na oproste dolaze ljudi sa otoka, preko mora. 
Tad se uputi povorka lađica na jedra. Na čelu 
svake skupine nalazi se velika lađa okićena cvi- 
jećem i župnim križem. Ali obale su pune hridi, 
a more izdajničkih virova, pa često brodolomi 
rastuže ove svečanosti. 

Ima i procesija na moru. Poznate su u Plou- 
greseontu i Careau de Croix. S otoka Quessanta 
polaze ljudi na proštenje u Rumengal. Velike 
lađe, a u njima ljudi pocrnjeli, izbrazdana lica, 
velikih šaka, koje se bore sa morem i maglama. 
Žene visoke, uvijek u crnini. Na proštenje u Ru- 
mengol dolazi čitava Bretagna. To je prava re- 
vija svih mogućih tipova i nošnja. Na tom -pro- 
štenju narodni pjevači za nagradu pjevaju lju- 
bavne ili šaljive i satirične pjesme. I u tome se 
ispoljuje onaj posebni mentalitet stanovnika 
opjevanog francuskog poluotoka — Bretagne. 

Z. C. 

Jelovnik 

Izvrsna torta od kestenja. Uzmi 16 
deka zdravi jenih (kuhanih) kestena, 
poškropljenih rumom, 16 deka olu- 
pljenih mandula i 6 deka oi-trona. Naj- 
prije miješaj 30 deka šećera sa 8 žu- 
manjaka, dok bude pjenasto. K tome 
dodaj kestenje, mandale i citronat, a 
iza 'toga od 7 bjelanjaka snijeg i 3 
do 4 žlice mrvica od žemičke. Peče 
se 1 sat. Kad je pečena i ohlađena, 
puni se sa tučenim slatkim vrhnjem. 
Na nju pristaje ocaklina od ruma. 

Poljupci od datulja. Metni 
u zdjelu pol kg sitnog šećera ii mi- 
ješaj sa 6 bjelanjaka i sokom od je- 
dnog limuna. To miješaj nekoliko 
sati, dok ne postane jako gusto. Do- 
daj četvrt kg narezanih datulja. Tep- 
siju premaži maslacem, napravi žli- 
com poljupce i odmah ih suši u pe- 
čenjari. 

Dobri roščići s pjenicom. Načini ri- 
jetki kvas od malo mlijeka i pjenice 
(germe) za 1 dinar, 4 kocke šećera 
i malo brašna. Dok se kvas diže, utari 
30 deka maslaca (ili 27 deka masti) u 
1 litru finog brašna. Tada dodaj malo 
soli i taj kvas te zamijesi -tijesto. Ra- 
zvaljaj ga — malo deblje od hrpta 
noža, načini male roščiće ili knjižice, 
koje napuni ponajbolje sa ribiizovim 
pekmezom. Pusti ih malko počivati i 
brzo s njima u vruću pečenjaru. Pe- 
ku se naglo tako, da za V* sata mo- 
raju biti pečeni. Tad su visoki i prh- 
ki. Još vruće uvaljaj u vanilijinin 
šećer. 

Izdašan šado. Na 1 cijelo jaje uzmi 
1 deci- vina, 1 žlicu šećera i miris po 
volji. Sve to saspi u litreni lonac, pa 
nekoliko minuta tuci hladno na stolu, 
dok je pjenasto. Sad ga stavi na 
vrući štednjak i tuci dotle, dok za- 


vrije. Iz toga dobiješ veliku šalicu 
šado-a. 

Čokoladni roščići. Uzmi 21 dkg še- 
ćera, 1 bjelanjak i obično malo re- 
bro čokolade. Umijesi i izreži, ča- 
šom roščiće, pa metni na! hostiju u 
vruću pečenjaru. Za čas su gotovi 
i vrlo se nadignu. 

»Grosini« pijanci. Uzmi brašna ma- 
lo više od Vi kg i za jedan veliki 
orah masla utari u to brašno. Dodaj 
5 cijelih jaja, malo posoli, pošećeri 
i dugo mijesi* t. j. dok ne bude tije- 
sto mjehurasto i dok puca. Sad ra- 
stanji tijesto dlanom, da bude dva 
prsta debelo. Nareži prst široke ko- 
madiće i svaki zavrni kao prsten. Po- 
spi tepsiju brašnom, pa, stavi kolače 
peći. Pečenjara neka je vruća, ali je 
ne otvaraj sve dotle, dok ne slutiš, da 
su lijepi, žuti. Kad su pečeni, vruće 
namaži bjelanjkom i pospi grubim 
šećerom, te metni sušiti. Kažu, da 
se za tim kolačima osobito tečno 
pije! Z. S. 

i ovo nas zanima 

Nesretni brak kraljeva sina. Pred 
godinu i po dana bila je velika sen- 
zacija s vjenčanjem najstarijeg sina 
bivšeg španjolskoga kralja Alfonza 
XIII. Proti volji svog oca oženio se 
nekom običnom djevojkom s Kube, 
te ga se otac radi tog i odrekao. No 
kasnije su se otac i 1 siin izmirili, pa 
je sin sa svojom ženom smio opet 
doći u očev dom. Sad evo nenadane 
vijesti, da se kraljević razišao od 
svoje žene, koja ga je ostavila i oti- 
šla u Ameriku, i to- radi kraljevićeva 
zdravlja. Tako često svršava preve- 
lika tobožnja ljubav, u kojoj mladi 
ne slušaju savjeta svojih roditelja. 


„OBITELJ" U NOVOJ GODINI 


Svaki se čitatelj i nehotice pita, 
čime će ga iznenaditi »Obitelj« u 
novoj godini? Uredništvo je dugo 
razmišljalo o sadržaju lista i izgle- 
du budućih brojeva lista i nastojalo 
uvažiti sve želje cijenjenih pretplat- 
nika, pa misli, da će svi s novom 
godinom biti još zadovoljniji. U 
pripremi je nekoliko kratkih, ali za- 
nimljivih romana, od kojih će »Pri- 
ča o sreći« ilustriran — početi da 
izlazi s prvim brojem 1935. Posebna 
pažnja posvetit će se suvremenim 
obiteljskim pitanjima, okolo kojih 
će se okupiti raznoliki naši kultur- 
ni radnici. Rubrika »Dom i obitelj« 


donosit će različite zanimljivosti i 
praktičke upute za kuću, napose 
za mlade majke i za odgoj djece. 
Svaki će broj donositi bar po jednu 
novelu i po jednu duhovitu kozeri- 
ju. Djeca će imati svoje štivo i svog 
Dobrijana u »novom izdanju«. Sli- 
jedit će kulturne bilješke, svaštice, 
događaji, šale i zanimljivi članci iz 
raznolikih područja, koji će sigurno 
veseliti naše pretplatnike... Naši 
pretplatnici u našem nastojanju oko 
poboljšanja i poljepšanja »Obitelji« 
mogu nam također pomoći: ako re- 
dovito šalju svoju pretplatu i skup- 
ljaju nove čitatelje. 



Ispravno štedi onaj, koji dnevno kontrolira svoje izdatke Vi 
možete uštediti samo kroz jednu zimu iznos, koliko stoji jedna 

„MAXIM“ 

svjetiljka, pa na taj način dolazite posve besplatno u posjed 
jedne takve svjetiljke, koja Vam nadomješćuje 30 običnih 
svjetiljaka. — Tražite odmah ilustrovani cjenik! 

„PBTROPLIN" 
Zagreb Mesnioka ul, 8 



17 prosinca. U Bugarskoj otkri- 
vena velika komunistička urota 
te je uhapšeno 325 građana i 
175 vojnih lica. 

18 N. Uzunović je Kraljevskim Na- 
mjesnicima predao ostavku cijele 
vlade. 

19 Bogoljub Jevtić dobio mandat za 
sastav nove jugoslavenske vlade. 

20 (Predsjednik narodno - seljačke 
stranke u Rumunjskoj Julije Ma- 
niu zahvalio se na časti zbog 
neslaganja s ostalim vođama 
stranke u pitanju nutarnje po- 
litike. 

21 Bogoljub Jevtić sastavio vladu, 
u koju su od dosadašnjih mini- 
stara osim njega ušli još samo 
Petar Živković i dr Dragutin 
Kojić. B. Jevtić izjavljuje, da sa- 
mo zbog zahtjeva praktičke po- 
litike i, poteškoća tehničke priro- 
de nisu u novu vladu ušle lično- 
sti iz svih prijašnjih stranaka. 

22 Strana štampa hvali nastojanje 
B. Jevtića oko sporazuma i su- 
radnje s opozicionim grupama. 

23 Iza prve sjednice Jevtićeve vlade 
u lime Njegova Veličanstva Pe- 
tra II. pušta se dr Vladimir Ma- 
ček na slobodu, 

24 Sveti Otac prima u Vatikanu 
čestitke kardinalskog kolegija te 
se u svom govoru posebice osvr- 
će na važne vjerske događaje u 
g. 1934. 

PITANJA 

Čitamo životopis velikog čo- 
vjeka. Živio je sam, odneraaren, 
bolestan, u bijedi, bez ljubavi. 
Kod toga se i nehotice otvara 
tisuću ruku spremnih dragovolj- 
no pomagati, nadar.ti, brinuti se, 
otvara se tisuću nježnih srdaca 
punih ljubavi i čežnje za ljubav- 
lju, srdaca, koja hoće da ljube, 
c jeliva ju, grle . . . Ali kad bi on 
iznova oživio? . . . 

Znamo prolijevati suze nad 
junacima, koji su pali i kojima 
je ime zapisano u povijesti, da, 
i zaplakati znamo nad junacima 
iz priča i romana, koji nikad 
nisu ni postojali, ali žalost, bol 
i bijeda, koje nas susreću svaki 
dan, ne mijenja naše hladnoće 
ni naše ravnodušnosti. 

Zar ne bismo morali briznuti 
u plač pred svakim likom Raspe- 
toga? Zar ne visi tu na križu 
Nevini, Sveti, da. Ljubav sama? 
Ali mi prolazimo ravnodušni, bez 
dojma, danas već većinom i bez 
pozdrava, bez sućutne misli i bez 
zahvalnog spominjanja. I takvi 
ljudi da imadu smisla za bijedu 
i za patnje bližnjih? 

J. B. FOERSTER 

V Za dobru djecu 


ZLATNA GUSKA 


Bio jednom čovjek, koji je imao tri sina. Naj- 
mlađi od njih zvao se Glupak. Svi su ga prezirali 
i rugali mu se. Desilo se, da je najstariji sin od- 
lučio poći u šumu da nasječe drva. <Prije nego je 
otišao, dala mu je majka finih kolača i bocu vi- 
na, da kod posla utaži glad i ugasi žeđu. Kad 
je došao u šumu, dođe mu ususret sjedokosi star- 
čić, koji mu nazove »dobar dan« te reče: 

»Daj mi komadić kolača iz tvoje torbe i do- 
pusti, da gucnem gutljaj tvog vina. Gladan sam 
i žedan.« 

Lukavi mu sin odvrati: 

»Kad bih dao tebi kolača i vina, ne bi meni 
ništa ostalo. Tornjaj se!« Rekavši to ostavi star- 
čića, otide i stade sjeći jedno stablo. Nije potra- 
jalo dugo, mladić promaši drvo i posječe se sje- 
kirom u ruku. Morao je poći kući i dati zavezati 
ranu. Tako ga je kaznio sjedokosi starčić. 

Malo zatim pošao je u šumu drugi sin. Majka 
je i njemu dala, kao i najstarijemu finih kolača 
i bocu vina. I njega je susreo u šumi starčić i 
zamolio ga, da mu dade komadić kolača i gutljaj 
vina. I drugi sin reče starčiću: 

»Što tebi dam, uzmanjkat će meni, zato idi, 
kuda hoćeš,« pa ostavi starčića i otide. Kazna 
i njemu nije izostala. Tek je par puta udario 
sjekirom u stablo, posjekao se u nogu, tako da 
su ga morali odnijeti kući. 

Tada reče Glupak: 

»Oče, dopusti i meni, da pođem u šumu sjeći 
drva.« 

A otac mu odgovori: 

»Tvoja su braća nastradala, pa bi ti još brže 
mogađ stradati, kad ionako ništa ne razumiješ.« 

Glupak nije prestao* moljakati, dok mu otac 
nije rekao: 

»Samo pođi! Kad stradaš, doći ćeš do pameti.« 
Majka mu je dala kolača, umješenih od pe- 
pela, i k tome bocu kiselog vina. Tek što je pri- 
spio u šumu, dođe mu ususret sjedokosi starčić 
koji ga pozdravi te zamoli: 

»Udijeli mi komadić kolača i gutljaj vina iz 
tvoje boce. Gladan sam i žedan.« 

A Glupak odgovori: 

»Ali moji su kolači iz pepela i kiselo vino. Ako 
ti se raci, možemo posjesti se i zajedno blago- 
vati.« 

Obojica su se lijepo posjeli i kad je Glupak 
izvukao iz torbe kolače iz pepela, bili su to 
najfiniji kolači, a kiselo vino bilo je pretvoreno 
u dobro vino. Kad su se najeli i napili, rekao je 
starčić: »Pošto si dobrog srca i pošto si rado 
svoje sa mnom podijelio, udijelit ću ti sreću. 
Ondje je staro stablo. Posijeci ga i u njegovu 
ćeš korijenju nešto naći.« 

Zatim ga starčić pozdravi i otide . . . 

Glupak stade sjeći naznačeno mu stablo i obori 
ga. U njegovu korijenju našao je gusku s per- 
jem ođ suhog zlata. Izvukao ju je, uzeo i pošao 
u gostionicu, gdje je odlučio da prenoći. Gostio- 
ničar je imao tri kćeri. One su vidjele gusku i 


stale razmišljati, kako bi se dočepale bar jednog 
pera te čudnovate ptice. Najstarija pomisli u 
sebi: »Već će se pružiti zgoda, da joj izgulim 
jedno pero.« Kad je Glupak izišao iz gostionice* 
pograbi ona gusku za krila. Ali jao! Ruka joj 
se prilijepi za gusku i ona je nije mogla otrg- 
nuti. Malo zatim eto ti druge kćeri. I ona nije 
mislila drugo, nego kako će doći do jednog guš- 
čjeg pera. Tek što se dotakne svoje sestre, pri- 
lijepi joj se ruka za nju. Konačno eto i treće se- 
stre. Tek što je vidješe, povikaše joj: 

»Bježi, za ime Božje bježi!« Ona se međutim, 
ne dosjeti, zašto je tjeraju, nego pomisli: »Kad 
su one kraj guske, mogu biti i ja.« Približi se 
i — čim se dotakne svojih sestara, prilijepi se i 
ona ... I tako morađoše cijelu noć proboraviti 
kod guske. 

Drugog jutra uze Glupak gusku i pođe dalje 
ne brinući se nimalo za djevojke, koje su bile 
za nju priljepljene. One morađoše neprestano 
trčati* za njim lijevo i desno. Nasred polja su- 
sretne ih župnik. Kad vidje čudnu povorku, po- 
viče: 

»Stid vas bilo! Zašto trčite za mladićem? Zar 
se to pristoji?« 

Pograbi najmlađu za ruku, ali i on se prili- 
jepi i morade za njima trčati. Ne dugo iza toga, 
eto ti zvonara. Veoma se začudi i poviče: 

»Hej, gospodine župniče! Kuda tako žurno? 
Ne zaboravite, da imamo danas krštenje.« Po- 
trča za njim i pograbi ga za rukav. Ali i on se 
prilijepi. Preko polja približavala im se dvojica 
seljaka sa sjekirama preko ramena. Župnik ih 
dozove i zamoli, neka riješe njega i zvonara. 
Ali tek što su se dotaknuli zvonara, prilijepili 
se i oni. I tako ih je bilo sedam, koji su morali 
trčati za Glupakom i njegovom guskom. 

Tako je Glupak prispio sa svojim društvom u 
grad, gdje je vladao kralj, koji je imao jedinicu 
kćerku. Ta je bila tako ozbiljna, đa je nitko nije 
mogao navesti na smijeh. Zato je kralj izdao 
zakon, po kojemu će je dati za ženu onomu, koji 
je bude kadar nasmijati. Kad je Glupak to čuo, 
pošao je s guskom i čudnom povorkom pred 
kraljevu kćer. Kad je ona opazila, kako sedmero 
ljudi neprestano trče jedno za drugim, prasnula 
je u smijeh i nije mogla prestati. Glupak je za- 
tražio od kralja, da mu je dade za ženu. Ali 
kralju se zet nije dopao, pa je stao iznositi svu 
silu poteškoća. Tako je Glupaku rekao, da mu 
mora dovesti čovjeka, koji će ispiti pun podrum 
vina. Glupak se sjeti sijedog čovuljka. On bi mu 
mogao pomoći. Zato otide u šumu i na mjestu, 
gdje je posjekao stablo, opazi gdje sjedi neki 
vrlo žalostan čovjek. Glupak ga zapita, zašto 
je tako žalostan. On mu odgovori: 

»Strašno sam žedan i nikako ne mogu uga- 
siti žeđu. Hladne vode ne podnosim. Ispraznio 
sam doduše bačvu vina, ali to je tek kaplja na 
užareni kamen!« 

»Ja ću ti pomoći«, Glupak će. »Dođi sa nm-om. 
Napit ćeš se!« I odvede ga u kraljev podrum 

Čovjek navali na pune bačve. Pio je i 
su ga bedra zaboljela. I prije nego je 
dan, ispio je čitav podrum. Glupak je 
zatražio, da mu kralj dade svoju kćerk 
je bijesnio, što mora da dade kćerku 
koga svaki naziva Glupakom. I posb 
uvjet: on mora naći čovjeka, koji 
tavo brdo kruha. 

Glupak nije dugo razmišljao, ne 
otputio u šumu. Na istom m jesti' 
vjek, koji je stiskao svoj trbuh t 
»Izio sam čitavu peć kruha, 
kad sam strahovito gladan. Moj 
zan, pa ga moram stiskati pojas/ 
od glada.« Glupak se poveseli 
»Pođi sa mnom!« I povede f 
Kralj je dao dovesti svo br 
i od njega napeći čitavo brd 
šume navali na kruh i stane j< 
nestalo je brdo kruha. 

Po treći put zatraži Glupa, 
vjerenica. Kralj pokuša još jt 
izvukao iz škripca. Zatraži, dč 
veze brod, koji će ploviti po k 
»Čim ti na njemu dojedriš ova 
»dobit ćeš moju kćerku za ženu. 

Glupak pođe smjesta u šumu i _ 
čovuljka, s kojim je podijelio kolače. ^ . o 
mu reče: 

»Za tebe sam pio i jeo, pa ću ti spremiti tako- 
đer brod. Sve to činim za to, jer si i ti bio milo- 
srdan prema meni.« Tada mu je dao brod, koji 
je plovio kopnom i morem. Kad je kralj to vi- 


dio, dao mu je kćer za ženu. Svadbeno slavlje 
je bilo veliko ... Iza kraljeve smrti postao je 
Glupak kraljem. I živio je dugo vremena u ve- 
selju i zadovoljstvu sa svojom ženom. 

BRAĆA GR/MM - Preveo V. S. 


STARI ZAGREB SVETOME KSAVERU 


Grad je Zagreb na Gričkim Goricama u pro- 
sincu godine 1762. uzeo sv. Franju Ksaverskoga 
za svoga zaštitnika* i uveo* za njegov blagdan 
stalnu gradsku zavjetnu procesiju, što će svake 
godine ići iz župne crkve sv. Marka u isusovač- 
ku crkvu sv. Katarine. 1 ) 

Grad Zagreb čini još i više svetome Ksaveru. 

Grički rukopisni »Diaetarium Sessionum Ma- 
gistratualium 1767. — 1772.«, deponiran u za- 
grebačkom državnom arkivu, govori o jednoj 
novoj procesiji, što* ju je gradski magistrat uveo 
na svojoj sjednici dne 2. travnja 1768., a koja 
imade ići s Griča do crkve sv. Franje u Ksaver- 
skoj dolini i natrag. Zagrepčani su i prije toga 
češće činili procesije k ovoj crkvi, a magistrat- 
skim se zaključkom od g. 1768. uvodi stalna 
sldžbena gradska procesija sv. Ksaveru. 

Donosimo u točnom prijevodu zapisnik spo- 
menute magistratske sjednice: 

»Dne 2. istoga (mjeseca travnja 1768.) zaklju- 
čeno je u sudnici i vijećnici a na magistratskoj 
sjednici u nazočnosti gospode Josipa Hohne- 
mera, suca, Stjepana Zareckoga, kapetana, Jur- 
ja Skali je, konzula, Mati je Juraića, Mije Brezo- 
vačkoga, Jurja Igrčića, Stjepana Sale, Ivana Go- 
ru pa, Adama Stručića, Ignaca Pergroffera i Jo- 
sipa Pavuna. 

r ) Vidi »Obitelj« god. 1933. broj 50. 


One su se parade, što se prije običavale držati 
prigodom uskrsnih i duhovskih blagdana, izvo- 
dile i ono strijeljanje i gošćenje, a i veliki su 
teret i trošak ovome kraljevskome gradu. Šta 
više prigodom takova strijeljanja na trgu na- 
staje taman prilika, da se lako prouzroči požar 
(što Bože oslobodi!). I građani su dulje vrijeme 
u brizi za rečenu paradu i za ono, što im za nju 
treba, pa su obikli i iste svete dane Velikoga 
tjedna potrošiti za vježbanje, za čišćenje oru- 
žja i za izabiranje odijela. Zato da se zapriječe 
takova zla i pogibli požara, spomenute se dvije 
parade obojega značaja zauvijek uklanjaju, do- 
kidaju i poništavaju. I određuje se, da se mjesto 
uskrsne (parade) imade voditi pobožna proce- 
sija k Svetome Ksaveru i da je g. župnik poslije 
svršene službe Božje imade natrag dovesti .« (L. 
c. str. 64.) 

I to je jedini magistratski sjednički zaključak 
toga dana. , 

Toliko su eto stari Gričani poštovali svoga 
zaštitnika svetoga Franju Ksaverskoga. 2 ) 

J. L. 


2 ) Po ovome, što je ovdje izneseno, razatoiremo, 
da su one dvije gradske svečanosti, uskrsna i duhovska, 
morale biti nekada jedan znatan dio staroga zagre- 
bačkoga religijoznoga i društvenoga života, pa bi bile 
vrijedno, da nam ih netko točnije u »Obitelji« opiše.,. 

VMJCum 

»Izvinite,« odgovara Ronn, »zar 
bih prosio ruku vaše kćerke, da ne 
poznajem vrijednost novca?« 


Kobna zabuna. »Gospođice, ja vas 
volifti! Budite mi žena!« 

»Ali, dragi gospodine, zar vam ja 
nisam prošle nedjelje dala košaricu.« 

»Ah, tako! Zar ste to vi bili?!...« 

Nevjerni Toma. U trgovini ptica 
mušterija se raspituje za starost je- 
dnog papagaja. 

»Ovo je najstarija ptica u mojoj 
radnji, gospodine!« kaže uvjerljivo 
trgovac. »Ovom papagaju je sada 
baš 100 godina!« 

•»A zašto je onda tako zelen?« 

I to je uspjeh. »Zamislite, u New 
Yorku sam tukao i Sharkeya i Alje- 
hina!« 

»Kako to obojicu? I šahistu i bok- 
sera?« čude se prijatelji. 


hina u 

ednog 

iedan 

vo- 

je- 

: to 


>a 

« 


me žena 

srdila. z.Dnja rovjek ne može da vje- 
ruje, koliko nas novaca stoje te naše 
žene!« 

Strah. »Šta vičete?« 

»Strah me je!« 

»Koga?« 

»Moje žene.« 

»Pa gdje je?« 

»Unutra, u kući!« 

Čovjek, koji ima iskustva. Stari 

gospodin kaže svojoj kuharici: 

»Ana, pođite dolje na ulicu, pred 
vratima vas čeka vaš vjerenik.« 

»Otkuda vi znate, da je to moj 
vjerenik? Ta vi njega i ne pozna- 
jete.« 

»Ne poznajem ga, pa ipak znam, 
da je on vaš vjerenik ili dragan.« 
»Po čemu?« 

»Vidio sam, da puši moje cigare.« 


“ ^ vaHL 

ODGOVORI SZ PROŠLOG BROJA 


1. »Turski glasi« bijahu pismene 
vijesti), što ih Hrvati slahu Slovenci- 
ma o kretanju turske vojske. 

2. Pošto bi »turski glas« često oka- 
sno stigao iz Hrvatske u Sloveniju, 
bi određeno, da se pale krijesovi s 
brda na brdo. Te tako kriješ zami- 
jeni turske glase. 

3. »Amper« je jedinica jakosti ele- 
ktrične struje. Predočen je stalnom 
električnom strujom, koja prolazeći 
kroz vodenu otopinu srebrenog ni- 
trata obori 0.00113 g srebra u 1 se- 
kundi. 

4. Rijeka Sava duga je 940 kilo- 
metara. 

5. Maunakea je brdo visoko 4250 
% a nalazi se na Havajima. 

6. Hrvatski je književnik August 

noa u svom djelu »Čuvaj se senj- 

e ruke« napisao lijepe opise bure. 

7. Hrvatski se grad Zadar u pro- 
.osti mnogo puta bunio proti mle- 
ičkih gospo darai Najpoznatija je za- 
.arska buna ona iz g. 1345. do g. 
i346. Tada su Mlečići opsijedalii Za- 
dar od 12. kolovoza g. 1346. do 5. 
prosinca g. 1346. Predobili su ga 
uslijed predaje Zadrana. Opsada je 
zapala Mlečiće tri milijuna dukata 


DEVET JER0NIMSKIH KNJIGA 

za godinu 1935. 

Samo 40 dinara 
Treba da ima svaka kuća 

Narudžbe prima 

UPRAVA .OBITELJI« 


POKUĆTVO 

Kupujte dobro i jeftino sa skladi- 
šta: Slavko Henc, Zagreb, 
Vlaška ul. 70b (Nadbiskupska 
palača). Izrada i po narudžbi. Van 
Zagreba dostava autom bez tro- 
škova pakovanja. 


DOBRIJANOV KALENDAR 



Zadnji danak od godine 
primiče se kraju, 

■naš će čika -Novo Ljeto 
čekat u svem sjaju. 


Staro mu je ljeto bilo 
puno ljutih briga, 

<o njima bi napisat se 
mogla cijela knjiga. 


Zato stari svoj kalendar 
snažnom nogom baca, 
u novoj će godinici 
sretno da koraca . . . 


Pred devet-sto trid’est petom 
duboko se klanja, 
o svom miru i o sreći 
već odavno sanja . . . 

DRVENA CRKVA U RIPIMJU (POTKARPATSKA 
RUSIJA) 


Lijevo: GROMODER 
Dolje: NA POSLU 
Foto M. Blaževac 


Dolje: 

IZA NAPORNOG RADA NA NJIVI TREBA 
PRIREDITI SIROTINJSKI RUČAK 
Foto Đuro Blaževac 


KREVETI željezni, mjedeni i osta- 
lo čelično pokućtvo nabavit ćete 
najsolidnije i najjeftinije kod proiz- 
vađača : 

FILIP BAUM, ZAGREB 

Tel. 83-60 I.fležmanal (Prolaz Tašhanac) 


TORBICE 

Fuzy.Kovoezi 

u svim veličinama 

THU U SPISE (UTEHTlSE), NOVČARKE, TOIIICE 

za dame i sve vrsti kožnate robe 

Sada: 

Nova zgrada Zaklade, 

lagao Ilice i baruna Jelačića. 


Ilica 08 /^> g> •“«**$ 

j&^%hućtUo> 

Ilica ns -uiefon 02-39 iuca m 



Jlustrovani tjednik „ Obitelj K izlazi svake nedjelje . Pretplata 30 Din na tri mjeseca, za inozemstvo 4 dolara godišnje. Pretplata se plaća unaprijed 
Rukopisi se re vraćaju. „Obitelj" izdaje Konzorcij Kuća Dobre Štampe. Za izdavača i uredništvo odgovara Dr Josip Andric, glavni urednik m Obitelji * 
Zagreb, Trenkova 1. Adresa uredništva i uprave „ Obitelji 0 : Zagreb, Trg Kralja Tomislava 21. Telefon 54-17. Ček. rač . pošt. šted. br. 33.536 * 
m Obitelj u se tiska u Tiskari Narodnih Novina u Zagrebu. Za tiskaru odgovara V. Kirin, Deželićeva ul 2. 









Sirom svijeta 


Desno : 

»MUCI KA“ U PRVOM SNlJFđlT 
Slika sa Strnca kod Nove Gradiške 
Foto Frušić 


Gore : 

DVIJE AMERIČKE RATNE 
LAĐE ZALEĐENE U SJE- 
VERNOM MORU 


Desno : 

NAJSTARIJA VJETRENJAČA 
U EVROPI 

Sagrađena g. 1180 . u okolici 
grada Siily u Belgiji, a prije 
nekog je vremena srušena 

